**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Οκτωβρίου 2020, ημέρα Δευτέρα και ώρα 18.25΄, στην Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Γεωργίου Στύλιου, με θέματα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού:

Α) «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας»,

Β) «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής    Δημοκρατίας και της Κυβέρνησης του Μαυροβουνίου και

Γ) «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Παπαδόπουλος Μιχαήλ, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Χρόνια πολλά για την ημέρα της εθνικής επετείου εχθές και χρόνια πολλά στις εορτάζουσες και στους εορτάζοντες του Αγίου Δημητρίου.

Η Επιτροπή μας ξεκινά, με μια μικρή καθυστέρηση, διότι πριν στην ίδια αίθουσα συνεδρίαζε η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης.

Τον λόγο έχει ο Εισηγητής της Πλειοψηφίας, κ. Γιάννης Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριε Πρόεδρε, κυρία Υπουργέ, κυρίες και κύριοι συνάδελφοι, ξεκινάω την εισήγησή μου με την Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού – του σημερινού, βέβαια, Υπουργείου Πολιτισμού και Αθλητισμού - της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας.

Ο εν λόγω διακανονισμός, που υπογράφηκε στο Ουέλιγκτον, στις 23 Ιουνίου του 2011, περιγράφει, στην πρώτη παράγραφο, τους στόχους που είναι η περαιτέρω ανάπτυξη των φιλικών Σχέσεων, μεταξύ των δύο χωρών, μέσω της πολιτιστικής συνεργασίας σε όλους τους τομείς του σύγχρονου πολιτισμού, αλλά και την αύξηση της κατανόησης και της αναγνώρισης του κοινού παρελθόντος όσον αφορά στην κοινή πολιτική και πολιτιστική ιστορία των συγκρούσεων του εικοστού αιώνα.

Συμβάλλει, βέβαια, στην επίτευξη στενότερης επικοινωνίας σε θέματα αμοιβαίου συμφέροντος, ενώ θέτει τις βάσεις για τη δημιουργία ευκαιριών συνεργασίας, ανάμεσα σε φορείς, οι οποίοι δραστηριοποιούνται στις δύο χώρες σε τομείς, όπως ο κινηματογράφος, για παράδειγμα, η λογοτεχνία, αλλά και η μουσική.

Το πλέγμα της συνεργασίας περιγράφεται στη δεύτερη παράγραφο και περιλαμβάνει μουσεία, πολιτιστικά και ιστορικά ιδρύματα, ανταλλαγές καλλιτεχνών και επαγγελματιών, στο χώρο του πολιτισμού, αλλά και στην ανάδειξη και κατανόηση κοινών σημείων κληρονομιάς, με ιδιαίτερη μνεία στην κοινή μνήμη, που σφυρηλατήθηκε, μέσω της Μάχης της Κρήτης, το 1941, η οποία αποτελεί κομβικό σημείο και θεμέλιο των ιστορικών και παραδοσιακά στενών σχέσεων των δύο λαών.

Δεν πρέπει να ξεχνάμε την τεράστια συμβολή των Νεοζηλανδών στη μάχη αυτή. Θυμίζω ότι οι 7.700 Νεοζηλανδοί μετείχαν στη Μάχη της Κρήτης, 671 έπεσαν στο πεδίο της μάχης και 2.000 από αυτούς αιχμαλωτίστηκαν. Πρόκειται, πραγματικά, για μια συγκλονιστική συμβολή σε παγκόσμιο επίπεδο.

Οι υπόλοιπες παράγραφοι, η 3η, η 4η, η 5η, η 6η και η 7η αφορούν στο κόστος και στη χρηματοδότηση της Συνεργασίας, τη θέση σε ισχύ και στους όρους τροποποίησης, διευθέτησης διαφορών και καταγγελίας.

Σήμερα, οι περίπου 5.000 ομογενείς πρώτης δεύτερης και τρίτης γενιάς, που διαπρέπουν, σε όλους τους τομείς της Νεοζηλανδικής κοινωνίας, μαζί με την Ελληνορθόδοξη Εκκλησία της Νέας Ζηλανδίας, με ιδιαίτερα σημαντικό έργο, αποτελούν γέφυρα μεταξύ των δύο λαών.

Αξιοσημείωτο, επίσης, αγαπητοί συνάδελφοι, είναι το ολοένα αυξανόμενο ενδιαφέρον για την εκμάθηση της ελληνικής γλώσσας, όπως επιβεβαιώνεται και από το γεγονός ότι σε πέντε πανεπιστήμια της Νέας Ζηλανδίας, υφίστανται ισάριθμες έδρες κλασικών ελληνικών σπουδών, τρεις εκ των οποίων λειτουργούν, πλέον της εκατονταετίας.

Έρχομαι τώρα στην Κύρωση της Συμφωνίας Συνεργασίας, σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου, η οποία υπεγράφη, στις 7 Μαρτίου του 2019, στην Ποντγκόριτσα, η οποία είναι μια πόλη του Μαυροβουνίου.

Η Κύρωσή της θα συμβάλει στην ανάπτυξη της πολιτιστικής συνεργασίας μεταξύ των πολιτιστικών καλλιτεχνικών ιδρυμάτων και στις ανταλλαγές μεταξύ επαγγελματιών στον τομέα του πολιτισμού των δύο χωρών.

Στόχος είναι αφενός η δημιουργία του αναγκαίου νομικού πλαισίου για τη δόμηση της συνεργασίας των δύο χωρών, σε τομείς κοινού ενδιαφέροντος, όπως για παράδειγμα, ο πολιτισμός και αφετέρου η προστασία της κινητής, ακίνητης και άυλης πολιτιστικής κληρονομιάς.

Η Συμφωνία αποτελείται από 13 άρθρα, στα οποία και θα αναφερθώ ευθύς αμέσως.

Στα άρθρα 1 και 2, τα δύο Μέρη συμφωνούν να ενθαρρύνουν την άμεση συνεργασία, μεταξύ των πολιτιστικών και καλλιτεχνικών ιδρυμάτων των δύο χωρών, αλλά και μεταξύ των εθνικών ιδρυμάτων.

Δεσμεύονται να ενθαρρύνουν τις διμερείς συμφωνίες στον τομέα του πολιτισμού από τα μουσεία και τις βιβλιοθήκες, μέχρι τον κινηματογράφο και τη μουσική.

Το άρθρο 3 αφορά στη συνεργασία, στον τομέα της προστασίας της πολιτιστικής κληρονομιάς, με ειδική μέριμνα για την πρόληψη της κλοπής, παράνομης ανασκαφής και παράνομης εισαγωγής, εξαγωγής, διακίνησης ή μεταβίβασης της κυριότητας των πολιτιστικών αγαθών.

Τα άρθρα 4 έως 10 αφορούν στη συνεργασία Ελλάδας και Μαυροβουνίου, στην ευαισθητοποίηση του κοινού, σε θέματα πολιτιστικής κληρονομιάς, στη συνεργασία στον τομέα της μουσικής, του κινηματογράφου, των εικαστικών τεχνών, την οργάνωση ανταλλαγών καλλιτεχνών, ατομικών και ομαδικών εκθέσεων, την οργάνωση από κοινού επιστημονικών συνεδρίων, συμποσίων και εργαστηρίων στον τομέα του πολιτισμού, ενθαρρύνοντας την ανταλλαγή φοιτητών, καθηγητών, αλλά και εμπειρογνωμόνων.

Τα άρθρα 11 και 12 περιλαμβάνουν τη ρύθμιση των διαφορών, που προκύπτουν, αγαπητοί κύριοι συνάδελφοι, από την ερμηνεία ή την εφαρμογή οποιασδήποτε διάταξης της παρούσης Συμφωνίας, μέσω διαπραγματεύσεων και διαβουλεύσεων, καθώς επίσης και τους όρους τροποποίησης της Συμφωνίας, με αμοιβαία γραπτή συμφωνία των δύο Μερών.

Τέλος, το άρθρο 13 προβλέπει ότι η εν λόγω Συμφωνία συνάπτεται για περίοδο πέντε ετών και ανανεώνεται αυτόματα για περιόδους πέντε ετών, εκτός αν ένα από τα Συμβαλλόμενα Μέρη γνωστοποιήσει στο άλλο, γραπτώς, μέσω της διπλωματικής οδού, την πρόθεσή του να λύσει τη Συμφωνία, τουλάχιστον, έξι μήνες, πριν τη λήξη της αρχικής ή της επόμενης περιόδου ισχύος.

Έρχομαι τώρα στο σχέδιο νόμου του Υπουργείου Πολιτισμού και Αθλητισμού με τίτλο «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά».

Η Σύμβαση του Συμβουλίου της Ευρώπης για τα αδικήματα, που αφορούν πολιτιστικά αγαθά, υιοθετήθηκε, κατά την υπουργική σύνοδο του Συμβουλίου της Ευρώπης, στη Λευκωσία, στις 19 Μαΐου του 2017, στο πλαίσιο της κυπριακής προεδρίας της Επιτροπής Υπουργών του Συμβουλίου της Ευρώπης. Η Ελλάδα είναι ανάμεσα στις χώρες - μέλη του Συμβουλίου της Ευρώπης, που υπέγραψε την εν λόγω Σύμβαση, στο περιθώριο της υπουργικής συνόδου των κρατών - μελών. Η προστιθέμενη, βέβαια, αξία της Σύμβασης της Λευκωσίας συνίσταται στο γεγονός ότι αποτελεί το πρώτο διεθνές συμβατικό κείμενο, που έχει ως αντικείμενο την ποινικοποίηση παράνομων πράξεων, που στρέφονται κατά της πολιτιστικής κληρονομιάς σε καιρό ειρήνης. Υπό την έννοια αυτή, βέβαια, η ουσιαστικού ποινικού δικαίου διατάξεις της μπορούν να θεωρηθούν συμπληρωματικές των ποινικών διατάξεων του δεύτερου Πρωτοκόλλου του 1999 στη Σύμβαση της Χάγης του 1954, για την προστασία των πολιτιστικών αγαθών, σε περίπτωση ένοπλης σύρραξης.

Κύριος στόχος της προς Κύρωση Συμφωνίας είναι η καταπολέμηση της παράνομης διακίνησης πολιτιστικών αγαθών, η οποία συχνά χρησιμοποιείται για τη χρηματοδότηση εγκληματικών ή τρομοκρατικών δραστηριοτήτων, γεγονός που κάνει την κατάσταση ακόμα πιο ανησυχητική. Παρόλο που η Σύμβαση δεν προβλέπει ρητά την ποινικοποίηση της παράνομης διακίνησης πολιτιστικών αγαθών, ως αυτοτελούς μορφής αδικήματος, τα κράτη - μέλη δεσμεύονται να υλοποιήσουν όλες τις ειδικότερες πτυχές του σύνθετου αυτού αδικήματος. Η προς Κύρωση Συμφωνία αποτελείται από προοίμιο και 32 άρθρα, τα οποία διαρθρώνονται σε οκτώ κεφάλαια.

Πιο αναλυτικά, το προοίμιο αναγνωρίζει ότι βασικός σκοπός της Σύμβασης είναι η προστασία των πολιτιστικών αγαθών, μέσω της πρόληψης και της καταστολής των αδικημάτων, που σχετίζονται με τα αγαθά αυτά. Υπογραμμίζει τη σημασία της συντονισμένης διεθνούς δράσης για την αντιμετώπιση των προβλημάτων, που ανακύπτουν σήμερα από τις παραβιάσεις των διεθνών και εθνικών κανόνων προστασίας των πολιτιστικών αγαθών. Εστιάζει στην ανάγκη θέσπισης ειδικών διατάξεων του ουσιαστικού ποινικού δικαίου, ως απάντηση στις νέες προκλήσεις, που θέτει η ανάμειξη του οργανωμένου εγκλήματος και των τρομοκρατικών οργανώσεων στην παράνομη διακίνηση πολιτιστικών αγαθών, με σκοπό τη χρηματοδότηση των έκνομων δραστηριοτήτων τους. Υπενθυμίζει, βέβαια, σημαντικά διεθνή και περιφερειακά κείμενα συμβατά ή μη περί προστασίας των πολιτιστικών αγαθών, τα οποία έχουν υιοθετηθεί, στο πλαίσιο των Ηνωμένων Εθνών και άλλων οργανισμών, όπως για παράδειγμα η UNESCO, το Διεθνές Ινστιτούτο για την Ενοποίηση του Ιδιωτικού Δικαίου, το Συμβούλιο της Ευρώπης, η Ευρωπαϊκή Ένωση και το γραφείο των Ηνωμένων Εθνών για την καταπολέμηση των ναρκωτικών και την πρόληψη του εγκλήματος.

Στο πρώτο κεφάλαιο προσδιορίζονται οι κύριοι στόχοι του προτεινόμενου σχεδίου νόμου, με το οποίο κυρώνεται η Σύμβαση της Λευκωσίας.

Το δεύτερο κεφάλαιο αποτελεί τον πυρήνα της σύμβασης, καθώς περιλαμβάνει τις διατάξεις του ουσιαστικού ποινικού δικαίου, που ορίζουν και περιγράφουν τα αδικήματα, στα οποία αυτή εφαρμόζεται.

Το κεφάλαιο 3 περιέχει διατάξεις δικονομικού ποινικού δικαίου, ενώ το κεφάλαιο 4 αναφέρεται στα μέτρα πρόληψης, που καλούνται να υιοθετήσουν τα κράτη - Μέρη στη συγκεκριμένη Σύμβαση, τόσο στο εσωτερικό όσο και στο διεθνές επίπεδο.

Το κεφάλαιο 5 προβλέπει τη σύσταση ειδικού μηχανισμού παρακολούθησης της εφαρμογής της Σύμβασης και ρυθμίζει τις αρμοδιότητες και τα θέματα εκπροσώπησης σε αυτόν.

Το κεφάλαιο 6 ρυθμίζει τη σχέση, ως προς την κύρωση σύμβασης, με άλλα συναφή διεθνή συμβατικά κείμενα, τα οποία μετέχουν στα συμβαλλόμενα σε αυτήν κράτη.

Το κεφάλαιο 7 ρυθμίζει τη διαδικασία τροποποίησης της Σύμβασης και τέλος, το κεφάλαιο 8 περιλαμβάνει τις τελικές διατάξεις αυτής της Σύμβασης.

Η Σύμβαση της Λευκωσίας, αγαπητοί συνάδελφοι, είναι μια διεθνής ποινική σύμβαση, που έχει ως αντικείμενο την πρόληψη και καταστολή της υπαίτιας καταστροφής, φθοράς και παράνομης διακίνησης πολιτιστικών αγαθών, καθώς επίσης και την ενίσχυση της διεθνούς συνεργασίας, για την καταπολέμηση των εν λόγω μορφών εγκληματικότητας. Είναι ανοικτή στην προσχώρηση τρίτων κρατών, τα οποία δεν είναι μέλη του Συμβουλίου της Ευρώπης, καθότι η προστασία της πολιτιστικής κληρονομιάς είναι μία οικουμενική υπόθεση.

Η δράση του λεγόμενου ISIS, του Ισλαμικού Κράτους, τα προηγούμενα χρόνια, το οποίο δεν προσπάθησε μόνο να στερήσει το μέλλον των λαών, αλλά και το παρελθόν τους, εξαφανίζοντας από προσώπου γης μνημεία παγκόσμιας πολιτιστικής κληρονομιάς, λεηλατώντας αρχαιότητες και πουλώντας τες, προκειμένου να χρηματοδοτηθεί η τρομοκρατική του δράση, έκανε την ανάληψη της σχετικής πρωτοβουλίας, στο πλαίσιο του Συμβουλίου της Ευρώπης, ακόμα πιο επιτακτική. Η υφαρπαγή αρχαιοτήτων είναι, άλλωστε, κάτι που έχει υποστεί ιστορικά και η χώρα μας και το γνωρίζουμε όλοι. Η εδραίωση της ποινικοποίησης των εν λόγω αδικημάτων, σε διεθνές επίπεδο, θα εμπεδώσει την προστασία της ελληνικής πολιτιστικής κληρονομιάς στο εξωτερικό.

Για να τεθεί σε ισχύ η συγκεκριμένη Σύμβαση, αγαπητοί συνάδελφοι, προϋποθέτει την κύρωση της από πέντε χώρες, τρεις εκ των οποίων πρέπει να είναι μέλη του Συμβουλίου της Ευρώπης. Η κύρωση της από πολλά κράτη θα έχει, ως αποτέλεσμα, να αποκτήσει τη δυναμική του Διεθνούς Εθιμικού Δικαίου. Έχουμε υποχρέωση, λοιπόν, για λόγους δημοσίου συμφέροντος, αλλά και για λόγους ιστορικούς, όχι μόνο να συμμετέχουμε στην προσπάθεια αυτή, κυρώνοντας την εν λόγω Σύμβαση, αλλά να πρωτοστατήσουμε στην προσπάθεια καταπολέμησης τέτοιων φαινομένων, προωθώντας την σε όσο το δυνατόν περισσότερες χώρες. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Καλλιάνο, Εισηγητή της Πλειοψηφίας.

Θέλω να ζητήσω την έγκρισή σας για το εξής: Ο κ. Γρηγοριάδης μου ζήτησε να κάνει μια μικρή παρέμβαση, να μιλήσει διότι έχει μια υποχρέωση και θα πρέπει να φύγει. Αν δεν υπάρχει πρόβλημα, θα του δώσω το λόγο για μια ολιγόλεπτη παρέμβαση.

Τον λόγο έχει ο Ειδικός Αγορητής του ΜέΡΑ25 κύριος Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής ΜέΡΑ25):** Ευχαριστώ πολύ, κύριε Πρόεδρε.

Ευχαριστώ και την κυρία Υπουργό και όλους τους συναδέλφους όσους είναι εδώ και συμμετέχουν στην Επιτροπή. Δεν πρόκειται, σε καμία περίπτωση, για έλλειψη σεβασμού προς την Επιτροπή, της οποίας γνωρίζω και σέβομαι το σοβαρό έργο, που επιτελεί, απλώς επειδή μάθαμε για τη συνεδρίαση λίγο αργά και είχαμε ήδη ορίσει μια συνάντηση, που είναι εξίσου πολύ σημαντική και οι δύο πρέπει να συμμετάσχουμε, δεν γίνεται αλλιώς.

Δεν θα σας καθυστερήσω ούτε ένα λεπτό.

Οι δύο διακρατικές κυρώσεις, που συζητάμε, σήμερα, αφορούν τη συνεργασία σε θέματα πολιτισμού. Είναι αυτονόητο ότι το ΜέΡΑ25 - ως αναπόσπαστο κομμάτι του DiEM25 - προωθεί τέτοιες συνεργασίες, συνεργασίες των λαών σε όλα τα επίπεδα, πόσο μάλλον, όταν αφορούν στον πολιτισμό.

Η τρίτη Σύμβαση, κύριε Πρόεδρε, που αποτελεί εισαγωγή κοινού πλαισίου αντιμετώπισης αδικημάτων, που σχετίζονται με πολιτιστικά αγαθά, όπως είναι παράνομες ανασκαφές, αρχαιοκαπηλία και όλα αυτά, σε χώρες της Ευρωπαϊκής Ένωσης, αποτελεί, κατά τη γνώμη μας και αυτή ένα βήμα –μικρό, βέβαια – αλλά βήμα προς την ομοσπονδοποίηση. Τα πολιτιστικά αγαθά πρέπει να προστατεύονται και το πλαίσιο, που εισάγεται, δημιουργεί πραγματικά ένα ευρύ πλέγμα προστασίας. Επομένως, το ΜέΡΑ25 θα υπερψηφίσει και τις τρεις αυτές κυρώσεις. Σας ευχαριστούμε πάρα πολύ για την ανοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή του ΜέΡΑ25.

Το λόγο έχει η Εισηγήτρια της Μειοψηφίας, η κυρία Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κυρία Υπουργέ, Τρίτη βράδυ στις 19.00΄ – 19.30΄ η ώρα, παραμονή της 28ης Οκτωβρίου, μας ήρθαν οι τρεις κυρώσεις, με την ανακοίνωση, βέβαια, ότι μπαίνουν στην Επιτροπή την Πέμπτη.

Γνωρίζετε, πάρα πολύ καλά, κύριε Πρόεδρε, κοινοβουλευτικός είσαστε και εσείς, ότι παραμονή εθνικής εορτής ή οποιασδήποτε εορτής - όπου οι βουλευτές λείπουν στις περιφέρειές τους - το να εισάγονται, με τέτοιο τρόπο, τρεις κυρώσεις -οι οποίες θα μου πείτε είναι κυρώσεις, παρόλα αυτά, θέλουν σχετική μελέτη και συνεννοήσεις μεταξύ των βουλευτών και λοιπά - είναι επιεικώς απαράδεκτο.

Πολύ περισσότερο, όταν είχαμε ζητήσει, με επιστολή μας, από την κυρία Υπουργό -με επιστολή μας στη Βουλή- τη σύγκληση των δύο Επιτροπών, Μορφωτικών Υποθέσεων και Κοινωνικών Υποθέσεων, για να μπορέσουμε να συζητήσουμε, μαζί με την Υπουργό Πολιτισμού, τον Υπουργό Υγείας, έναν λοιμωξιολόγο, αλλά και εκπροσώπους από το χώρο του πολιτισμού, την αντιμετώπιση των προβλημάτων του κόσμου του πολιτισμού, εν μέσω πανδημίας.

Δεν έγινε αυτή η συνεδρίαση μέχρι σήμερα, παρότι η επιστολή απεστάλη, στις 14 Σεπτεμβρίου. Τώρα, έχουμε τέλη Οκτωβρίου και ποτέ, μα ποτέ, δεν πήραμε μία απάντηση. Η κυρία Υπουργός, σε τηλεφωνική επικοινωνία, μου είπε ότι είναι πάρα πολύ απασχολημένη και δεν προλάβαινε, ενώ την παραμονή της 28η Οκτωβρίου, προλαβαίνουμε να φέρουμε τρεις Κυρώσεις και να συζητηθούν την επομένη της εθνικής εορτής. Αυτή η επιδεικτική αδιαφορία, εν μέσω πανδημίας, για το σύγχρονο πολιτισμό και όχι μόνο, για τους ανθρώπους του πολιτισμού, με μέτρα αποσπασματικά, κατακερματισμένα και ανεπαρκή, είναι αυτή, που έχει οδηγήσει σε πλήρη ένδεια τον κόσμο του πολιτισμού. Θα πω, χαρακτηριστικά, ότι στη Θεσσαλονίκη, διοργανώνονται συσσίτια. Αυτό είναι ντροπή για την πολιτεία. Ακόμα και η ΚΥΑ της Υπουργού, που εκδόθηκε, με τον Υπουργό Εργασίας και τον Υπουργό Οικονομικών, έχει προβλήματα και αυτό το πενιχρό επίδομα των 534 ευρώ δεν είναι ικανό, όχι μόνο να καλύψει τις ανάγκες των ανθρώπων, αλλά δεν μπορεί να αποδοθεί στους ανθρώπους, που το έχουν ανάγκη. Νομίζω έχετε, κυρία Υπουργέ, ήδη, επιστολή στα χέρια σας από την Ομοσπονδία και θεωρώ ότι θα πρέπει να το δείτε.

Την ίδια αδιαφορία βλέπουμε και για την πολιτιστική κληρονομιά. Εγώ βλέπω αδιαφορία και κυνισμό, από την πλευρά του επιτελικού κράτους, όχι μόνο του Υπουργείου Πολιτισμού, για θέματα πάρα πολύ κρίσιμα και μάλιστα, εν μέσω πανδημίας. Είναι απορίας άξιο πώς βρίσκει αυτή η Κυβέρνηση συνέχεια λεφτά για τα Μέσα Μαζικής Ενημέρωσης και δεν μπορεί να κάνει το στοιχειώδη προγραμματισμό για θέματα, που αφορούν τόσο κόσμο!

Φέρνετε, λοιπόν, αυτές τις Κυρώσεις για θέματα πάρα πολύ σημαντικά και για συνεργασίες πάρα πολύ σημαντικές. Είμαστε υπέρ, βεβαίως, αυτών των συνεργασιών. Άλλωστε, η συνεργασία με το Μαυροβούνιο είχε ετοιμαστεί από την κυρία Ζορμπά, στο Συμβούλιο της Ευρώπης, για τη σύμβαση του Συμβουλίου της Ευρώπης, το 2017, στη Λευκωσία και ήταν επί της δικής μας Κυβέρνησης, άρα, ως προς αυτά τα θέματα δεν υπάρχουν αντιρρήσεις. Εκεί που έχουμε αντίρρηση ή μάλλον την απορία και το ερωτηματικό, είναι γιατί έρχονται αυτές οι Κυρώσεις εσπευσμένα, ενώ υπάρχουν άλλες, όπως π.χ. Κυρώσεις μνημονίων πολύ σημαντικών με τη Βόρεια Μακεδονία, οι οποίες καθυστερούν, διαρκώς. Αφού έκανε η Κυβέρνηση, ως Αξιωματική Αντιπολίτευση, επίδειξη ενός γκροτέσκο εθνικισμού, «της περικεφαλαίας», στο όνομα, δήθεν, της Μακεδονίας και της Θεσσαλονίκης, τώρα, επιδεικνύει, όχι μόνο αδιαφορία, για να προχωρήσει στην εφαρμογή της η Συμφωνία των Πρεσπών, αλλά και πλήρη αδιαφορία προς την ίδια τη Θεσσαλονίκη. Το έγκλημα, που διαπράττετε, με τις αρχαιότητες του μετρό, στο σταθμό «Βενιζέλου», στη Θεσσαλονίκη, θα καταγραφεί στην ιστορία. Θέλω να το τονίσω, επειδή δεν μπορούμε στα Μέσα Μαζικής Ενημέρωσης να κάνουμε μία πραγματική συζήτηση, γι’ αυτό το μείζον ζήτημα, θέλω να το πω από αυτό το βήμα της Βουλής και καλώ την Υπουργό Πολιτισμού, η οποία είναι και αρχαιολόγος, να πάρει θέση, χωρίς να χρησιμοποιεί ούτε ψέματα ούτε τρόπους διαφυγής, για το αν υπήρχε μελέτη, για να γίνει αλλιώς το μετρό. Μελέτη υπήρχε και προχώραγε το έργο, αλλά, πάνω απ’ όλα, η ίδια, ως Υπουργός Πολιτισμού, ήταν υποχρεωμένη να στηρίξει αυτό το έργο, να στηρίξει τις αρχαιότητες.

Στη δικιά μας Κυβέρνηση, στο πλαίσιο της ενεργητικής εξωτερικής πολιτικής, πυλώνας αυτής της ενεργητικής εξωτερικής πολιτικής ήταν οι πολιτιστικές συνεργασίες. Είχαμε πλήρη συνείδηση και προσπαθούσαμε να το κάνουμε συνέχεια πράξη ότι η χώρα μας πρέπει να παίξει πρωταγωνιστικό ρόλο στο θέμα του πολιτισμού. Πρωταγωνιστικό ρόλο, όμως και παγκοσμίως και αυτό προσπαθήσαμε, με χίλιους δυο τρόπους, να το κάνουμε πράξη, σε μία εποχή όπου οι προκλήσεις είναι πάρα πολύ μεγάλες και όπου η εργαλειοποίηση της θρησκείας, επομένως και η σύγκρουση πολιτισμών, επανέρχεται στο προσκήνιο, με έναν τρόπο πάρα πολύ επώδυνο, ενώ η κλιματική κρίση δημιουργεί πολλαπλά προβλήματα στην πολιτιστική κληρονομιά, παγκοσμίως και πρέπει να είμαστε σε εγρήγορση.

Θα αναφέρω, ως παράδειγμα, ότι με αφορμή τη φωτιά στη Notre Dame, όταν είχε γίνει συνάντηση τότε, είχαν προκαλέσει οι Γάλλοι και προς τιμήν τους, συνάντηση των Υπουργών Εξωτερικών για ευρωπαϊκά θέματα και των Υπουργών Πολιτισμού, για να συζητήσουμε πώς μπορούν να αντιμετωπίζονται τέτοια φαινόμενα από κοινού από τα κράτη - μέλη της Ευρώπης. Τότε, η Ελλάδα είχε πάρει σημαντικές θέσεις, που εισακούστηκαν από όλο τον κόσμο και έπρεπε να προχωρήσουν ακόμα παραπέρα. Οι Μυκήνες ήταν μία αφορμή να ανανεώσουμε αυτό το ραντεβού και να κάνουμε πράξη αυτές τις προτάσεις, τις οποίες είχαμε καταθέσει, τότε. Σε αυτό το πλαίσιο, εκτός από τις συναντήσεις τις διαθρησκευτικές στη Ρόδο, η κυρία Ζορμπά, ως Υπουργός Πολιτισμού, είχε κάνει τη μεγάλη εκδήλωση των Υπουργών Πολιτισμού της Νοτιοανατολικής Ευρώπης. Γι’ αυτό επιμένω, ότι πρέπει να περάσουν επιτέλους οι Κυρώσεις των Μνημονίων με τη Βόρεια Μακεδονία, από αυτή τη Βουλή. Είναι πάρα πολύ σημαντικό μία πολιτιστική συνεργασία όλων των χωρών των Βαλκανίων, κυρίως, της Νοτιοανατολικής Ευρώπης, σε αυτή τη συγκυρία. Δεν πρέπει να το αφήνουμε, σε καμία περίπτωση.

Θα έρθω, όμως, σε αυτά, που προβλέπονται στις Συμφωνίες. Και σε αυτή του Μαυροβουνίου, αλλά πάνω από όλα πάνω από όλα, στη Σύμβαση του Συμβουλίου της Ευρώπης, σύμφωνα με την οποία, στο προοίμιο, ήδη, ορίζεται ότι τα διάφορα πολιτιστικά αγαθά, που ανήκουν στους λαούς, αποτελούν μοναδική και σημαντική μαρτυρία του πολιτισμού και της ταυτότητας των λαών αυτών, ενώ εκφράζουν την πολιτιστική τους κληρονομιά. Αναφέρθηκα πριν στη Θεσσαλονίκη, ίσως, κυρία Υπουργέ, να έχετε δει το βίντεο που κυκλοφορεί η Ένωση Πολιτών και η ΕΛΕΤ της Θεσσαλονίκης, με παρεμβάσεις καλλιτεχνών, ανθρώπων των τεχνών και των γραμμάτων, γι’ αυτό το έγκλημα, που συντελείται. Θα είδατε, ασφαλώς, τις επιστολές που έχουν στείλει μεγάλοι βυζαντινολόγοι από όλο τον κόσμο, αλλά και μεγάλοι βυζαντινολόγοι από την Ελλάδα.

Γνωρίζετε, επίσης, ότι και στη Σαλαμίνα συντελείται ένα αντίστοιχο έγκλημα. Ήμουν χτες εκεί. Αφήσατε αυτόν τον αρχαιολογικό χώρο, υψίστης σημασίας, στα χέρια ενός περιβαλλοντοκτόνου και αρχαιοκτόνου νόμου, που είναι αυτός ο νόμος του Χατζηδάκη. Υπουργός Πολιτισμού για μένα σημαίνει ότι βάζω ασπίδα προστασίας, απέναντι και σε νόμους άλλων Υπουργών της ίδιας Κυβέρνησης.

Άρθρο 2 της Σύμβασης του Συμβουλίου της Ευρώπης. «Πολιτιστικό αγαθό» σημαίνει, όσον αφορά στα κινητά αγαθά, κάθε αντικείμενο, ευρισκόμενο είτε στην ξηρά είτε υποθαλάσσια ή το οποίο εξάγεται από την ξηρά ή τη θάλασσα, το οποίο, για θρησκευτικούς ή κοσμικούς λόγους, χαρακτηρίζεται, ορίζεται ή ειδικά περιγράφεται, από οποιοδήποτε μέρος της παρούσας Σύμβασης ή της Σύμβασης της UNESCO.

Αυτό, λοιπόν, θεωρείται ως σημαντικό για την αρχαιολογία, την προϊστορία, την εθνολογία, την ιστορία, τη λογοτεχνία, την τέχνη ή την επιστήμη.

Εγώ θέλω να θέσω ένα ερώτημα. Καλά κάνουμε και θα υπογράψουμε τη Σύμβαση. Με την άγκυρα στα Αντικύθηρα, όπου ένας ιδιώτης πάει και τη βγάζει, τι γίνεται ακριβώς; Πώς προστατεύεται η πολιτιστική κληρονομιά και τα κινητά αγαθά αυτής της κληρονομιάς;

Από την άλλη μεριά, στο άρθρο 10 αυτής της Σύμβασης, κατηγορηματικά ορίζεται και θέλω να ακουστεί, τι σημαίνει το κινητό αγαθό: Κάθε μνημείο, κτιριακό σύνολο, χώρος ή κατασκευή οποιουδήποτε άλλου είδους, ευρισκόμενο είτε στην ξηρά, είτε υποθαλάσσια κ.λπ., ως σημαντικό θεωρείται για την αρχαιολογία, την προϊστορία, την εθνολογία, την ιστορία, την τέχνη, την επιστήμη κ.λπ., προστατεύεται! Κυρία Υπουργέ, έτσι προστατεύετε την απίστευτη πολιτιστική κληρονομιά της Θεσσαλονίκης ή της Σαλαμίνας; Επιμένω στη Θεσσαλονίκη και θα επιμένω και εδώ, από αυτό το βήμα και επιμένω για ένα λόγο: Πρώτη φορά, έχουμε τέτοιο προχριστιανικό μνημείο, σε τέτοια αρτιότητα, σε όλη την περιοχή και το οποίο εμείς πάμε να αποσπάσουμε, να κατακερματίσουμε, να χάσει το φυσικό του χώρο, να χάσει, δηλαδή, το πάτημα το τεράστιο, που έχει στην περιοχή. Τι έγινε στη Σόφια, με μία αντίστοιχη, αλλά όχι τόσο σημαντική αποκάλυψη; Βεβαίως, το άφησαν εκεί και έκαναν το σταθμό του Μετρό λίγο πιο πέρα. Τι έγινε στη Νάπολη, σε αντίστοιχη περίπτωση; Ακριβώς το ίδιο. Εδώ και το Μετρό θα είχαμε πιο γρήγορα και θα είχαμε αυτό το θαυμάσιο μνημείο, που είναι εθνική κληρονομιά, είναι παγκόσμια κληρονομιά, δεν αφορά μόνο τη Θεσσαλονίκη, το οποίο το βάζουμε στην άκρη, το αποσπούμε, το κατακερματίζουμε και το βγάζουμε από το φυσικό του χώρο. Αυτό που δείχνει την ταυτότητα, την ιστορία, τη συνέχεια μιας πολύ μεγάλης πολιτιστικής κληρονομιάς!

Κλείνω, λέγοντας ένα πράγμα. Βρισκόμαστε σε μία κρίσιμη καμπή για τον πολιτισμό, αρχαίο και σύγχρονο. Όλες αυτές οι κρίσεις και η περιβαλλοντική και η θρησκευτική, η πολιτιστική κρίση, η πολιτισμική κρίση, οι συγκρούσεις και, βεβαίως, η πανδημία, θέτουν τον πολιτισμό, αρχαίο και σύγχρονο, σε περίοδο απειλής. Είναι ο καιρός, είναι η στιγμή να κληθούν όλοι οι διανοούμενοι αυτής της χώρας, οι καλλιτέχνες, οι άνθρωποι των τεχνών και των γραμμάτων να συζητήσουν για το «διά ταύτα», αλλά και το τι μέλλει γενέσθαι, την επόμενη ημέρα. Δεν είναι δυνατόν αυτά τα τόσο κρίσιμα θέματα να αφήνονται έτσι στον αέρα, ώστε να εξυπηρετούνται διάφορα συμφέροντα. Μπαίνουμε σε μία ψηφιακή εποχή, με κολοσσούς, οι οποίοι προσπαθούν να εκμεταλλευτούν τα αγαθά του πολιτισμού και δεν είναι δυνατόν να μη γίνεται μία σοβαρή συζήτηση.

Εμείς κρατάμε επιφυλάξεις, γιατί θέλουμε να τοποθετηθούμε στην Ολομέλεια, όταν θα έχουμε διαβάσει αναλυτικά τις συμβάσεις, γιατί πρέπει να γίνει και αυτό. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε την Εισηγήτρια της Μειοψηφίας, κυρία Αναγνωστοπούλου, όμως για την τάξη της συζήτησης και για την ενημέρωση των Βουλευτών, αλλά και των δημοσιογράφων και όσων παρακολουθούν, θέλω να σας ενημερώσω, κυρία Αναγνωστοπούλου, ότι στις 22/10, την προηγούμενη εβδομάδα, στη Διάσκεψη των Προέδρων, έγινε αναφορά από τον Πρόεδρο της Βουλής ότι περιμένουμε να έρθουν διεθνείς συμβάσεις, που αφορούν το Υπουργείο Πολιτισμού. Άρα, λοιπόν, δεν ήρθε τίποτε αιφνιδιαστικά. Δεν ισχύει αυτό, το οποίο είπατε.

Σε σχέση με την κοινή συνεδρίαση, την οποία ζητήσατε να γίνει, με την Επιτροπή Κοινωνικών Υποθέσεων και αφορά και εμένα, σας ενημερώνω ότι πριν από λίγες ημέρες - εσείς ζητήσαμε κάπου στα μέσα Σεπτεμβρίου, εάν θυμάμαι καλά - στις 25/8 είχε γίνει κοινή συνεδρίαση της Επιτροπής Μορφωτικών με την Κοινωνικών, όπου ήταν εδώ οι Υπουργοί Παιδείας και Υγείας και ενημέρωσαν το σώμα, σε σχέση με τα μέτρα όσον αφορά τον COVID. Στη συνέχεια, είχαμε την έναρξη της σχολικής χρονιάς και είχαμε ξανά μια καινούργια δέσμη μέτρων και αποφάσεων, οι οποίες λήφθηκαν από τα Υπουργεία για το πώς θα λειτουργήσουμε. Οπότε, για ένα θέμα, το οποίο ήταν σε εξέλιξη και είναι σε εξέλιξη, βλέπετε ότι κάθε μέρα αλλάζουν τα δεδομένα, σε σχέση μ’ αυτόν τον αόρατο εχθρό και μιλώ για τον κορονοϊό, κάθε μέρα αλλάζουν, λοιπόν, και τα δεδομένα, αλλά και οι αποφάσεις, τις οποίες οφείλει να πάρει η Κυβέρνηση για το πώς θα λειτουργήσουμε. Γι’ αυτούς τους λόγους ήμουν σε συνεννόηση και με τους αρμόδιους Υπουργούς και δεν υπήρχε κανένα πρόβλημα από την μεριά της Βουλής και της Επιτροπής και από τους Υπουργούς να οργανώσουμε μία κοινή συνεδρίαση, αλλά άλλαζαν, συνεχώς, τα δεδομένα, οπότε μια συζήτηση κοινή των Επιτροπών μας, την επόμενη εβδομάδα, μπορεί να ήταν ήδη ξεπερασμένη, για να μην πω ότι λέω μεγάλο χρονικό διάστημα. Αυτά σε σχέση με όσα είπατε.

Όσον αφορά το σύντομο της διάρκειας, αυτό έχει να κάνει με τον προγραμματισμό της Βουλής, διότι έρχεται νομοθετικό έργο, έχουμε τον κορονοϊό που μας βάζει περιορισμούς γενικότερα, οι κυρώσεις ήταν εδώ και γι’ αυτό το λόγο ήρθαν. Εξάλλου ήρθαν την Τρίτη το βράδυ και σήμερα είναι Πέμπτη βράδυ. Γνωρίζετε πολύ καλά και εσείς από το παρελθόν ότι παίρναμε πολύ μεγάλα νομοσχέδια και πολύ σημαντικά νομοσχέδια το βράδυ και συζητούνταν την άλλη ημέρα. Εδώ είχαμε δύο ολόκληρες ημέρες.

Έχετε το λόγο κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας)**: Οι κυρώσεις ήρθαν Τρίτη βράδυ, αυτό είναι αδιαμφισβήτητο! Από τις 14 Σεπτεμβρίου έχει ζητηθεί η σύγκλιση για να συζητηθούν όλα τα σενάρια για έναν κόσμο ο οποίος έχει πληγεί επί τόσους μήνες διαρκώς. Αυτή η συζήτηση γι’ αυτό το λόγο έγινε και ζητήθηκε η σύγκλιση και για το εάν είχαμε ήπια έξαρση ή εάν είχαμε ισχυρή και, μάλιστα, να συζητήσουμε σε σχέση με τα μέτρα που είχαν πάρει άλλες ευρωπαϊκές χώρες, να ακούσουμε και λοιμωξιόλογους, να ακούσουμε και τα σενάρια. Τώρα βρισκόμαστε πάντα κατόπιν εορτής. Τρέχουμε, όχι εμείς, η κυβέρνηση, να προλάβει τα γεγονότα. Σας παρακαλώ, έκανα άπειρα διαβήματα και στον Πρόεδρο της Βουλής και στην Υπουργό, και στον Υπουργό κ. Κικίλια, ο όποιος πραγματικά δεν σήκωσε ούτε μία φορά το τηλέφωνο, ούτε απάντησε στην επιστολή που του έστειλα. Έλεος! Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Σας λέω, λοιπόν, ότι έχει υπάρξει επικοινωνία από μέρους μου με τους Υπουργούς, οι οποίοι δεν αρνούνται να έρθουν να μιλήσουμε στην Επιτροπή. Θα ξανακάνω έναν κύκλο, δεν ξέρω αν έχει τη δυνατότητα να παραστεί και η Υπουργός Παιδείας, η κυρία Κεραμέως. Θα το δούμε.

Το λόγο έχει ο κ. Δημήτριος Κωνσταντόπουλος, Ειδικός Αγορητής του Κινήματος Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):**

Κύριε Πρόεδρε, κατ΄ αρχάς, να σας ευχαριστήσω για τις ευχές για την ονομαστική μου εορτή, άλλωστε οι γιορτές κρατούν 40 ημέρες. Στο πέρασμά σας από την Αιτωλοακαρνανία, για να πάτε στην εκλογική σας περιφέρεια, σάς περιμένω για κέρασμα στο λιμάνι της Ναύπακτου.

Επίσης, να ευχηθώ τα χρόνια πολλά στους εορτάζοντες και εορτάζουσες και να ευχηθώ και τα χρόνια πολλά στον Δημήτρη τον Μπιάγκη, που μας παρακολουθεί, με τηλεδιάσκεψη.

Κύριε Πρόεδρε, κυρίες και κύριοι συνάδελφοι, κυρία Υπουργέ, συζητάμε σήμερα στην Επιτροπή μας την κύρωση τριών ακόμη Διεθνών Συμφωνιών για τη χώρα μας. Πρόκειται για την κύρωση των Διμερών Συμφωνιών, με τη Νέα Ζηλανδία και το Μαυροβούνιο και τούτο για τη συνεργασία στο χώρο του πολιτισμού, καθώς και την κύρωση της Σύμβασης του Συμβουλίου της Ευρώπης, για την προστασία των πολιτιστικών αγαθών.

Μάλιστα, ήδη, νωρίτερα στην Ολομέλεια, κυρώθηκαν οι διεθνείς Συμβάσεις με τα Ηνωμένα Αραβικά Εμιράτα, με το Κατάρ και με τη Βουλγαρία, για τη συνεργασία στο χώρο του αθλητισμού.

Όπως έχω τονίσει και πάλι, οι διεθνείς Συμφωνίες ενισχύουν τη διεθνή θέση της χώρας μας και προωθούν ουσιαστικά τη συνεργασία μεταξύ των χωρών, γι΄ αυτό και θα πρέπει να τίθενται έγκαιρα σε ισχύ, διότι οι καθυστερήσεις, που βλέπουμε, συνεχώς, ουσιαστικά απομειώνουν – θα έλεγα – κυρία Υπουργέ, την ίδια την αξία των συμβάσεων, λόγω της μεταβολής των συνθηκών, που έχει μεσολαβήσει και πιο συγκεκριμένα, θα έλεγα για τις σημερινές συμβάσεις.

Ο Διακανονισμός Πολιτισμικής Συνεργασίας με τη Νέα Ζηλανδία υπεγράφη στο Έλτον στις 23.6.2011. Πότε; Το 2011.

Αγαπητοί συνάδελφοι, βγάλτε τα συμπεράσματά σας. Μάλιστα, η Συμφωνία αυτή στοχεύει στην ανάπτυξη της συνεργασίας των δύο χωρών σε όλους τους τομείς του σύγχρονου πολιτισμού, όπως τη λογοτεχνία, τα οπτικά, τα εικαστικά, τη μουσική και τον κινηματογράφο.

Τα δύο Μέρη δεσμεύονται για ανάληψη πρωτοβουλιών, για την ενημέρωση των κοινωνιών τους, για την κοινή πολιτική και πολιτιστική ιστορία των δύο χωρών του εικοστού αιώνα.

Για την επίτευξη των στόχων αυτών, τα Μέρη θα ενθαρρύνουν τη συνεργασία μεταξύ μουσείων και άλλων πολιτιστικών ιδρυμάτων, την ανταλλαγή καλλιτεχνών και εμπειρογνωμόνων του πολιτισμού, την αμοιβαία συμμετοχή σε διεθνείς πολιτιστικές διοργανώσεις, όπως συνέδρια, σεμινάρια, φεστιβάλ, καθώς και συνεργασίες με διεθνείς οργανισμούς στον τομέα του πολιτισμού.

Επίσης, οι δύο χώρες θα καταβάλλουν προσπάθειες για να συντηρούν, να διατηρούν και να ερμηνεύουν κοινά σημεία κληρονομιάς από τις συγκρούσεις του εικοστού αιώνα, καθώς και να μνημονεύουν σε σημαντικές επετείους, όπως τα γεγονότα της Μάχης της Κρήτης, το 1941.

Αγαπητοί συνάδελφοι, να θυμίσω εδώ, ότι οι δυνάμεις της Νέας Ζηλανδίας πολέμησαν πλάι στις ελληνικές στη μάχη της Κρήτης και μάλιστα, θα πρέπει να τονιστεί ότι υπέστησαν μεγάλες απώλειες.

Η ιστορική αυτή μνήμη πρέπει να διατηρηθεί ζωντανή και οφείλουμε να τιμάμε τον αγώνα των δύο χωρών στον δεύτερο παγκόσμιο πόλεμο.

Πρόκειται, λοιπόν, για μια διεθνή Συμφωνία, με ιδιαίτερη ιστορική αξία, η οποία υπεγράφη από την Κυβέρνηση, όπως ανέφερα και πρότερα, του ΠΑΣΟΚ, το 2011. Βέβαια, είναι λυπηρό το ότι έρχεται προς κύρωση εννέα και πλέον χρόνια μετά.

Έρχομαι, αγαπητοί συνάδελφοι, στη Συμφωνία Συνεργασίας σε θέματα πολιτισμού, που υπεγράφη μεταξύ της χώρας μας και του Μαυροβουνίου, το 2019. Η Συμφωνία αυτή έχει στόχο την προαγωγή της συνεργασίας, μεταξύ των πολιτιστικών και καλλιτεχνικών ιδρυμάτων, αλλά και μεταξύ επαγγελματιών του πολιτισμού των δύο χωρών και εδώ θα πρέπει να τονιστεί ότι τα δύο Μέρη θα πρέπει να ενθαρρύνουν πολιτιστικές Συμφωνίες, όπως στο χώρο των μουσείων, των βιβλιοθηκών, της μουσικής, του θεάτρου και του κινηματογράφου.

Ιδιαίτερη αναφορά γίνεται στη συνεργασία για την προστασία των μνημείων του πολιτισμού, καθώς και στη λήψη μέτρων για την πρόληψη της κλοπής και της παράνομης διακίνησης πολιτιστικών αγαθών. Ταυτόχρονα, αγαπητοί συνάδελφοι, για την ευαισθητοποίηση του κοινού στα θέματα πολιτισμού, θα διοργανωθούν επισκέψεις ειδικών μεταξύ των δύο χωρών και ανταλλαγή βέλτιστων πρακτικών.

Η Συμφωνία περιλαμβάνει επίσης λεπτομέρειες για τη συνεργασία, σε συγκεκριμένους τομείς, όπως στις εκδόσεις θα υποστηριχθεί η συνεργασία μεταξύ εκδοτικών οίκων. Επίσης, θα στηριχτεί η μετάφραση λογοτεχνικών κειμένων, καθώς και η ανταλλαγή πληροφοριών για τις διεθνείς εκθέσεις βιβλίων. Στη μουσική και τις τέχνες, θα προωθηθούν οι ανταλλαγές μουσικών προγραμμάτων και η συμμετοχή σε διεθνή φεστιβάλ μουσικής.

Στον κινηματογράφο, θα ενθαρρυνθεί η παρουσίαση ταινιών και η συνεργασία μεταξύ κινηματογραφιστών και κινηματογραφικών ακαδημιών των δύο χωρών και τούτο, βέβαια, με σεβασμό στα δικαιώματα πνευματικής ιδιοκτησίας.

Στις εικαστικές και εφαρμοσμένες τέχνες, θα ενισχυθεί η συνεισφορά των πολιτιστικών φορέων, καθώς και η διοργάνωση ατομικών και ομαδικών εκθέσεων. Τέλος, αγαπητοί συνάδελφοι, οι δύο χώρες θα συνεργάζονται για την ανταλλαγή καλλιτεχνών, με τη διοργάνωση συνεδρίων και πολιτιστικών εκδηλώσεων.

Έρχομαι τώρα, αγαπητοί συνάδελφοι, στην 3η διεθνή Σύμβαση, που συζητάμε σήμερα και συγκεκριμένα, στην κύρωση της Σύμβασης του Συμβουλίου της Ευρώπης για τα αδικήματα, σχετικά με τα πολιτιστικά αγαθά.

Η Σύμβαση αυτή υπεγράφη στη Λευκωσία, το 2017 και στόχο έχει την αποτελεσματική προστασία των πολιτιστικών αγαθών, την αποτροπή των κλοπών, των παράνομων ανασκαφών και της παράνομης διακίνησής τους, διακίνηση, η οποία μάλιστα θα έλεγα, όπως σημειώνεται και στη σύμβαση, χρησιμοποιείται σήμερα από τρομοκρατικές ομάδες, προκειμένου να προσπορίσουν έσοδα.

Η Σύμβαση στοχεύει επίσης στην πρόληψη των ποινικών αδικημάτων, που σχετίζονται με τα πολιτιστικά αγαθά και στην προώθηση της διεθνούς συνεργασίας για την καταπολέμηση των αδικημάτων αυτών.

Στο άρθρο 2 της Σύμβασης, δίνονται οι ορισμοί των πολιτιστικών αγαθών, που προστατεύονται από αυτή, κινητών και ακινήτων. Ενδεικτικά, η Σύμβαση αφορά μνημεία, προϊόντα αρχαιολογικών ανασκαφών, σπάνιες συλλογές, αρχαιότητες, καλλιτεχνικά αγαθά, αρχεία και άλλα αγαθά, όπως αναλυτικά προσδιορίζονται.

Τίθενται, επίσης, στη συνέχεια, διατάξεις ουσιαστικού ποινικού δικαίου. Τα συμβαλλόμενα κράτη αναλαμβάνουν την υποχρέωση να διαμορφώσουν ένα θεσμικό πλαίσιο για την τιμωρία των αδικημάτων της κλοπής, της παράνομης ανασκαφής, της διακίνησης, της εισαγωγής και εξαγωγής των πολιτιστικών αγαθών. Ομοίως, θα πρέπει να τεθεί το κατάλληλο θεσμικό πλαίσιο για την αποτροπή της πλαστογράφησης εγγράφων και την τιμωρία της επιστροφής των πολιτιστικών αγαθών.

Η Σύμβαση αυτή, κυρία Υπουργέ, περιέχει και ποινικές δικονομικές ρυθμίσεις, ώστε η προστασία των πολιτιστικών αγαθών να είναι αποτελεσματική, γιατί αυτό είναι και το, πλέον, σημαντικό, καθώς και διατάξεις για τη διεθνή συνεργασία των χωρών, με σκοπό την καταπολέμηση των αδικημάτων, που άπτονται των πολιτιστικών αγαθών.

Σε γενικότερο επίπεδο θα έλεγα εδώ η Σύμβαση προωθεί την ανταλλαγή πληροφοριών για τη στενή συνεργασία, μεταξύ των χωρών, ώστε να αντιμετωπιστεί ουσιαστικά η παράνομη διακίνηση των πολιτιστικών αγαθών.

Σε διοικητικό επίπεδο, κάθε συμβαλλόμενη χώρα αναλαμβάνει να αναπτύξει καταλόγους και βάσεις δεδομένων και να θεσπίσει ελέγχους στις εισαγωγές και εξαγωγές, ώστε να αποτρέψει την παράνομη διακίνηση και αυτό είναι το πλέον σημαντικό.

Επίσης, καλείται να διαμορφώσει κατάλληλους μηχανισμούς ελέγχου, να διοργανώσει δράσεις ευαισθητοποίησης του κοινού και να αναθέσει σε μια εθνική αρχή το συντονισμό μηχανισμών για την προστασία των πολιτιστικών αγαθών.

Εδώ θα θέλαμε, κυρία Υπουργέ, να μας πείτε πώς θα εφαρμοστεί η διάταξη αυτή και ποια αρχή θα είναι η αρμόδια, σε κεντρικό επίπεδο, για την προστασία των πολιτιστικών αγαθών της πολιτιστικής κληρονομιάς. Περιμένουμε την απάντησή σας.

Τέλος, αγαπητοί συνάδελφοι, για την παρακολούθηση της εφαρμογής της Σύμβασης, προβλέπεται ότι θα συσταθεί Επιτροπή των Μερών, στην οποία θα συμμετέχουν τα συμβαλλόμενα κράτη. Η Επιτροπή αυτή θα συγκαλείται από το Γενικό Γραμματέα του Συμβουλίου της Ευρώπης και θα δύναται να προτείνει στην Επιτροπή Υπουργών τη συμμετοχή εμπειρογνωμόνων για την υλοποίηση των στόχων της σύμβασης. Στην Επιτροπή, αγαπητοί συνάδελφοι, μπορούν επίσης να συμμετέχουν εκπρόσωποι της Κοινοβουλευτικής Συνέλευσης, του Συμβουλίου της Ευρώπης, της Ευρωπαϊκής Επιτροπής για προβλήματα εγκλημάτων και της Μόνιμης Επιτροπής για τον πολιτισμό και για την πολιτισμική κληρονομιά.

Τέλος, στο δεύτερο άρθρο του νομοσχεδίου και κατ΄ εφαρμογή των διατάξεων της Σύμβασης, γίνεται προσαρμογή του ν.3028/2002 για τον προσδιορισμό της ευθύνης νομικών προσώπων όσον αφορά τα αδικήματα, με αντικείμενο τα πολιτιστικά αγαθά.

Εδώ, κυρία Υπουργέ, θα θέλαμε, ωστόσο, να μας πείτε αν υπάρχουν και άλλες τροποποιήσεις και προσθήκες, που πρέπει να γίνουν, στην ισχύουσα νομοθεσία, ώστε η χώρα μας να ανταποκριθεί στις υποχρεώσεις, που αναλαμβάνει, με τη σύμβαση, που σήμερα κυρώνουμε.

Μιλώντας για προστασία των πολιτιστικών αγαθών και της πολιτιστικής μας κληρονομιάς, θα ήθελα να θέσω ένα ιδιαίτερα ευαίσθητο ζήτημα, αγαπητοί συνάδελφοι, που μας αφορά όλους, αφορά τον πολιτισμό της Ελλάδας, αφορά την Ελλάδα μας.

Ένα ζήτημα, που μας απασχολεί, από την Μελίνα, ως σήμερα: Περιμένουμε από την Κυβέρνηση και την Υπουργό Πολιτισμού, η οποία έχει μακρά ιστορία στο Υπουργείο Πολιτισμού και γνωρίζει σε βάθος τα ζητήματα και τις διαδικασίες, που έχουν δρομολογηθεί, μέχρι σήμερα και πιστεύουμε ότι μπορείτε να δρομολογήσετε ενέργειες, για την επιστροφή των Γλυπτών του Παρθενώνα στο σπίτι τους.

Φυσικά, η ασφαλέστερη οδός, στο πλαίσιο του BREXIT, είναι να διαμορφωθεί, αγαπητοί συνάδελφοι, μια εθνική διαπραγματευτική ομάδα από πολιτικούς, εμπειρογνώμονες, τεχνοκράτες, που θα ασχοληθούν με την επιστροφή των Γλυπτών στο σπίτι τους, όπως είπα.

Και για τις τρεις συμβάσεις, παρότι δεν είμαστε αρνητικοί, επιφυλασσόμεθα για την Ολομέλεια.

Ολοκληρώνοντας, θα ήθελα να αναφερθώ στην κατάσταση, που διαμορφώνεται, στα εθνικά μας θέματα. Η Τουρκία συνεχίζει να δημιουργεί εντάσεις, εργαλειοποιεί μάλιστα, θα έλεγα, αυτές τις εντάσεις. Παραβιάζει, συνεχώς, το διεθνές δίκαιο και τα κυριαρχικά μας δικαιώματα. Ωστόσο, το παραλήρημα του Ερντογάν δεν έχει ούτε αρχή ούτε τέλος και γι΄ αυτό δεν μπορεί ουδείς να το παρακολουθήσει. Στο δήθεν θρησκευτικό πόλεμο, θα έλεγα και εντός εισαγωγικών θρησκευτικό πόλεμο, κατά τα λεγόμενά του, της Δύσης και της Ευρώπης, απέναντι στο Ισλάμ, απαντούν οι ίδιοι οι μουσουλμάνοι, που φεύγουν από τις χώρες τους, για να εγκατασταθούν στην Ευρώπη. Απαντά ο πολιτισμός μας μέρος του οποίου είναι και η ελευθερία της θρησκευτικής συνείδησης και φυσικά, η ανοχή στη διαφορετικότητα.

Εδώ πρέπει να αναφερθεί ότι αυτός είναι ο ευρωπαϊκός τρόπος ζωής, όπως εύστοχα είπε και ο Έλληνας Επίτροπος, κ. Μαργαρίτης Σχοινάς, που με βρίσκει σύμφωνο, ως απάντηση στον υπεύθυνο επικοινωνίας του Ερντογάν. Η απάντηση με πολύ πυκνό νόημα είναι ότι ο δυτικός τρόπος ζωής σέβεται τα ανθρώπινα δικαιώματα, τις ελευθερίες, τη δημοκρατία, την ισότητα, το κράτος δικαίου. Δυτικός τρόπος ζωής σημαίνει πλουραλιστικές κοινωνίες, δίκαιες κοινωνίες, αλληλέγγυες, ανοιχτές, ανεκτικές προς τη διαφορετικότητα. Γι΄ αυτό, αγαπητοί συνάδελφοι και ο δυτικός τρόπος ζωής τελειώνει στα σύνορα Ελλάδας – Τουρκίας. Σύνορα της Ελλάδας, που αποτελούν και σύνορα της Ευρώπης. Αυτά, λοιπόν, προς απάντηση στην προκλητικότητα του κ. Ερντογάν και της Τουρκίας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή του Κινήματος Αλλαγής, κ. Κωνσταντόπουλο.

Το λόγο ο Ειδικός Αγορητής του Κ.Κ.Ε., ο κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):**  Δεν έχω σκοπό να μακρηγορήσω.

Θα ξεκινήσω πρώτα με τις Συμβάσεις πολιτιστικής συνεργασίας, ανάμεσα στη χώρα μας και τη Νέα Ζηλανδία και το Μαυροβούνιο, για τις οποίες εκ προοιμίου λέμε ότι είμαστε θετικοί. Ας μου επιτραπεί, όμως, ένα μικρό σχόλιο, γύρω από τέτοιου είδους συμφωνίες και συμβάσεις πολιτιστικής συνεργασίας. Το έχουμε ξαναπεί, το έχουμε ξανακάνει αυτό το σχόλιο, αλλά θα το επαναλάβουμε.

Κατ΄ αρχήν, αυτές οι διμερείς συμβάσεις για τη συνεργασία στον πολιτισμό, ανάμεσα σε δύο χώρες, ανάμεσα σε κράτη, είναι ευπρόσδεκτες και πρέπει, φυσικά, να υπογράφονται. Το ζήτημα και το ερώτημα είναι στο τελικό αποτέλεσμα, στην πράξη, δηλαδή, κατά πόσο αντανακλώνται οι εισηγητικές διακηρύξεις περί προσέγγισης των λαών και εδραίωσης της φιλίας τους, μέσα από τέτοιου είδους συμβάσεις και συνεργασίες ή τελικά μέσα από αυτές τις συμβάσεις, τις οποίες ψηφίζουμε στη Βουλή, ωφελούνται τελικά στην πράξη ορισμένες μόνο μεγάλες επιχειρήσεις της τέχνης και του πολιτισμού. Περιορίζοντας, δηλαδή, συρρικνώνοντας και εκχυδαΐζοντας, θα τολμούσα να πω, τον κοινωνικό ρόλο της τέχνης και του πολιτισμού, σε μια απλή εμπορική πράξη.

Αυτό είναι ένα ερώτημα, το οποίο συχνά το απαντά η ζωή και το απαντά με ένα τρόπο, δυστυχώς, καταφατικό, ότι συνήθως έτσι γίνονται, με αυτές τις συμβάσεις πολιτιστικής συνεργασίας, σε μεγάλο βαθμό. Αυτό δεν σημαίνει, βεβαίως, ότι δεν θα πρέπει να υπογράφονται ότι δεν θα πρέπει να βάζουν και αυτές το δικό τους λιθαράκι στην οικοδόμηση της φιλίας και της αλληλοκατανόησης, ανάμεσα σε λαούς, ιδιαίτερα τώρα, την τελευταία περίοδο, που βλέπουμε πώς αξιοποιούνται από τις μεγάλες ιμπεριαλιστικές δυνάμεις και μέσω των ανταγωνισμών τους οι θρησκευτικές διαιρέσεις, πώς υποδαυλίζονται οι θρησκευτικοί φανατισμοί και πώς αξιοποιούνται στον ανταγωνισμό τους.

Δεν έχω σκοπό να μιλήσω περισσότερο γι΄ αυτές τις δύο Συμβάσεις με τη Νέα Ζηλανδία και το Μαυροβούνιο, για τις οποίες, όπως είπαμε, θα ψηφίσουμε υπέρ.

Έρχομαι τώρα στην κύρωση της Σύμβασης του Συμβουλίου της Ευρώπης, για τα αδικήματα, που αφορούν πολιτιστικά αγαθά. Μια Σύμβαση του Συμβουλίου της Ευρώπης, η οποία αντικαθιστά μια παλαιότερη σύμβαση του 1985. Απ΄ ό,τι φαίνεται και το Συμβούλιο της Ευρώπης και η Ευρωπαϊκή Ένωση αισθάνονται την ανάγκη να εκσυγχρονίσουν το νομικό τους οπλοστάσιο, για να αντιμετωπίσουν την παράνομη ανασκαφή, την κατοχή, την πώληση ή ακόμα και την καταστροφή ευρέος φάσματος πολιτιστικών αγαθών.

Στο πλαίσιο αυτό, φυσικά, εντάσσονται τα κινητά και τα ακίνητα πολιτιστικά αγαθά, που σχετίζονται με την αρχαιολογία, την προϊστορία, την εθνολογία –επαναλαμβάνω, σ΄ ένα βαθμό, αυτά που λέει μέσα η Σύμβαση – την ιστορία, την τέχνη και τις εφαρμογές, τη γραφιστική κ.λπ., την επιστήμη.

Καταργεί τη Σύμβαση του ΄85 και την καταργεί ίσως, επειδή η προηγούμενη Σύμβαση έστρεψε το ενδιαφέρον της περισσότερο στις διακρατικές σχέσεις, ανάμεσα στα μέλη της Ευρωπαϊκής Ένωσης, λύνοντας, βεβαίως και ορισμένα διαδικαστικά ζητήματα.

Με τη νέα αυτή Σύμβαση, εκτιμάμε ότι επιδιώκεται να επιτευχθεί ένας καλύτερος συντονισμός και μια καλύτερη παρακολούθηση της υλοποίησης της Σύμβασης, κυρίως μέσα από τη θέσπιση της επιτροπής των μερών. Ενισχύεται έτσι το ποινικό μέρος και ενισχύονται φυσικά και οι μηχανισμοί πρόληψης και καταστολής. Παρά το ότι, όμως, σε μεγάλο βαθμό, τα μέτρα αυτά είναι αναγκαία, ταυτόχρονα, θέλουμε να επισημάνουμε ότι αυτά τα μέτρα δεν μπορούν τελικά να αντιμετωπίσουν επαρκώς, πολύ περισσότερο να εξαλείψουν, το πρόβλημα. Γιατί αυτού του είδους τα εγκλήματα, με τα πολιτιστικά αγαθά, ξέρετε, δεν δημιουργούνται από το πουθενά, αλλά είναι αποτέλεσμα μιας εμπορευματοποίησης, η οποία όσο πάει και αυξάνει. Και αυτή η εμπορευματοποίηση αφορά σε όλες τις σφαίρες της κοινωνικής δραστηριότητας. Απλώνεται κυριολεκτικά σαν πανούκλα ή σαν κορωνοϊός, μια που είναι και επίκαιρο, μετατρέποντας κάθε αξία χρήσης σε εμπορευματική αξία, με μόνο σκοπό, φυσικά, το κέρδος.

Μέσα σε αυτό, βεβαίως, το πλαίσιο λειτουργεί και το χρηματιστήριο της τέχνης, λειτουργούν και οι μεγάλοι δημοπράττες, οι οποίοι χειραγωγούν αυτό το τεράστιο χρηματιστήριο, το παγκόσμιο χρηματιστήριο της τέχνης.

Όλα αυτά φυσικά αναπτύσσονται, μέσα στο πλαίσιο και πάνω στο έδαφος των καπιταλιστικών σχέσεων, που συνιστά τελικά και τη βαθύτερη αιτία όλων αυτών των προβλημάτων, μέχρις ότου φυσικά αποφασίσουν οι λαοί να απαλλαγούν από αυτόν.

Θα συμφωνήσουμε επί της αρχής με το νομοσχέδιο, για τη Σύμβαση του Συμβουλίου της Ευρώπης, αλλά έχουμε ορισμένες παρατηρήσεις, για τα επιμέρους άρθρα. Σε σχέση, για παράδειγμα, με το πρώτο άρθρο του νομοσχεδίου, υπάρχουν θετικά σημεία, ασφαλώς, υπάρχουν, όμως και σημεία, με τα οποία διαφωνούμε. Για παράδειγμα, οι εξαιρέσεις, που προβλέπονται στα άρθρα 4 και 5, στα οποία δίνεται η δυνατότητα στα κράτη - μέλη να θεσμοθετούν μη ποινικές κυρώσεις για ποινικά αδικήματα, που περιγράφονται σε αυτά –προσέξτε, μη ποινικές κυρώσεις, για ποινικά αδικήματα - και οι εξαιρέσεις στα άρθρα 10, 11 και 12, στα οποία δίνεται η δυνατότητα στα κράτη - μέλη να μη θεωρούν ποινικά αδικήματα την καταστροφή, τη ζημία ή την παράνομη απομάκρυνση από το χώρο τους κινητών και ακίνητων μνημείων, τη συνέργεια σε ποινικό αδίκημα, που αφορά πολιτιστικά αγαθά και να μπορούν να μην θεσμοθετούνται μέτρα, που θα κατοχυρώνουν τη δικαιοδοσία τους για αδικήματα, που πραγματοποιούνται, από υπηκόους τους.

Για τα άρθρα 2 και 3 ψηφίζουμε ναι, αλλά βαραίνει το περιεχόμενο του άρθρου 1 και συνολικά, λοιπόν, οδηγούμαστε, σε σχέση με τη Σύμβαση του Συμβουλίου της Ευρώπης, για τα αδικήματα, που αφορούν πολιτιστικά αγαθά, να ψηφίσουμε «παρών». Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον Ειδικό Αγορητή του Κ.Κ.Ε..

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Παπαδόπουλος Μιχαήλ, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα δώσω τώρα το λόγο στους Ειδικούς Αγορητές της Ελληνικής Λύσης. Η κυρία Σοφία- Χάιδω Ασημακοπούλου θα τοποθετηθεί για την πρώτη κύρωση, με τη Νέα Ζηλανδία και για την τρίτη κύρωση και ο κύριος Μπούμπας για τη δεύτερη κύρωση. Συνεπώς, για τη Νέα Ζηλανδία και για την κύρωση του Συμβουλίου της Ευρώπης, η κυρία Ασημακοπούλου και για τη σύμβαση με το Μαυροβούνι, ο κ. Μπούμπας.

Παρακαλώ, κυρία Ασημακοπούλου, έχετε το λόγο.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης) :** Σας ευχαριστώ, κύριε Πρόεδρε, κυρία Υπουργέ, κυρίες και κύριοι συνάδελφοι. Η ενίσχυση και η προώθηση συνεργασιών στον πολιτισμικό τομέα, με μία χώρα, όπως η Νέα Ζηλανδία, η οποία πέρα από το γεγονός, ότι η σύνδεσή της και οι δεσμοί της με την Ελλάδα είναι εξαιρετικά φιλικοί, ένα ακόμα σημείο, που συνδέει στενά τις δύο χώρες, είναι η μάχη της Κρήτης, κατά τη διάρκεια του Β΄ Παγκοσμίου Πολέμου. Έτσι, φτάσαμε να συζητούμε, σήμερα, αισίως, ύστερα από την υπογραφή του, στις 23 Ιουνίου του 2011, το Διακανονισμό Πολιτιστικής Συνεργασίας, μεταξύ του Υπουργείου Πολιτισμού και Τουρισμού, ήδη Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας.

Είναι, βεβαίως, λογικό, ύστερα από τόσα πολλά χρόνια, να έχει αλλάξει ονομασία και το Υπουργείο. Έχουν, όμως, παρέλθει, πραγματικά, πολλά χρόνια από την υπογραφή του, με αποτέλεσμα, να αναρωτιέται εύλογα κανείς, πού βρισκόταν όλα αυτά τα χρόνια καταχωνιασμένος. Είναι εξαιρετικά κρίσιμο να υπάρχει και μία συνέπεια, ως προς την κύρωση των επιμέρους Συμφωνιών, Μνημονίων, Πρωτοκόλλων κ.λπ.. Γιατί, όταν φτάνει να περνά τόσος καιρός από τις αρχικές υπογραφές, πώς μπορεί να περιμένουμε από τα άλλα κράτη, που προβαίνουν σε συμφωνίες με το δικό μας, να αντιμετωπίζουν τέτοιου είδους αφερέγγυες συμπεριφορές; Η πολιτιστική συνεργασία και, κατ’ επέκταση, η διασφάλιση της συνεργασίας αυτής, μεταξύ Ελλάδας και Νέας Ζηλανδίας, προωθεί την πολιτιστική ποικιλομορφία, αλλά, ταυτόχρονα, ενισχύει και τον πολιτισμικό πλούτο, μεταξύ των δύο χωρών.

Ταυτοχρόνως, είναι δυνατή η επίτευξή της, χωρίς αποκλεισμούς οικονομικής ανάπτυξης. Και, βεβαίως, έτσι δημιουργούνται και νέες διεθνείς ευκαιρίες στο κομμάτι του Πολιτισμού, τόσο για τη χώρα μας, όσο και για τη Νέα Ζηλανδία. Η προώθηση, έτσι και η ενδυνάμωση του σύγχρονου πολιτισμού, στο πλαίσιο συνεργασίας και η επαφή με πολιτιστικούς και δημιουργικούς οργανισμούς της συμβαλλόμενης χώρας, βοηθούν σημαντικά και τη διακριτική κινητικότητα.

Βέβαια, είναι κρίσιμο να διευκρινιστεί, εάν και κατά πόσον, ήδη, από την πρώτη παράγραφο του Διακανονισμού, θα υπάρχει η δυνατότητα συμμετοχής και ΜΚΟ. Αυτό είναι κάτι που θα έπρεπε να ξεκαθαριστεί.

Η συνεργασία σε διεθνές επίπεδο και η σύνταξη μακροπρόθεσμων στρατηγικών, κινείται σε θεμιτό πλαίσιο. Αυτό το πλαίσιο, όμως, για να εφαρμοστεί, πρέπει να είναι πιο συγκεκριμένο ή τουλάχιστον να θέτει τις βασικές προϋποθέσεις και κινήσεις για την υλοποίησή του. Το να αναφέρεται, δηλαδή, με άλλα λόγια, απλώς, ότι θα επιδιώκεται, μέσω των συμμετεχόντων, η αύξηση της κατανόησης της κοινής πολιτικής και πολιτιστικής μας ιστορίας με τη Νέα Ζηλανδία, είναι, θα λέγαμε, αόριστο και γενικόλογο, σε τέτοιο βαθμό μάλιστα, που μας κάνει να αναρωτιόμαστε πώς ακριβώς θα λάβουν σάρκα και οστά αυτές οι στοχεύσεις. Γίνεται μία προσπάθεια στη δεύτερη παράγραφο, όπου αναφέρονται τα σχετικά με τη συνεργασία μεταξύ των δύο χωρών, αλλά πάλι θα λέγαμε ότι χρήζει περαιτέρω διευκρινίσεων.

Σχετικά με το κόστος της συνεργασίας αυτής, στην παράγραφο 3, είναι μεν λογικό να υπάρχει τέτοιο, πλην όμως, δεν προκύπτει ποιο ακριβώς είναι το πλαίσιο των διαθέσιμων κεφαλαίων.

Η θέση σε ισχύ της παρούσας Συμφωνίας, θα τεθεί μέσω της διπλωματικής οδού, όπως αναφέρεται στην 4η παράγραφο, κάτι που συμβαίνει στην πλειονότητα των Συμφωνιών τέτοιου τύπου.

Ομοίως, σε θετικό πλαίσιο κινείται και η πέμπτη παράγραφος, μέσω της οποίας ορίζεται ότι είναι δυνατή η τροποποίηση του παρόντος Διακανονισμού, μέσω έγγραφης συμφωνίας, μεταξύ των δύο μερών.

Η διαδικασία των διαβουλεύσεων, παρακάτω, στην 6η παράγραφο, προκρίνεται, ως τρόπος επίλυσης πιθανών διαφωνιών. Πρόκειται για μία τυπική διάταξη στην ουσία.

Το ίδιο ισχύει και για την 7η παράγραφο, μέσω της οποίας ρυθμίζονται τα σχετικά με την καταγγελία του παρόντος. Η ουσιαστική και βαθιά σχέση, που διατηρούν τα δύο κράτη, η Ελλάδα με τη Νέα Ζηλανδία, παρά τη μεγάλη γεωγραφική απόσταση, δεν μπορεί να αμφισβητηθεί. Εξάλλου, ο τομέας του Πολιτισμού μπορεί να αποτελέσει πρόσθετο στοιχείο εμβάθυνσης των σχέσεων των δύο χωρών.

Η δημιουργία ευκαιριών και για την ανάδειξη της πολιτιστικής μας κληρονομιάς και για την ενθάρρυνση της σύγχρονης πολιτιστικής δημιουργίας είναι απολύτως θεμιτές και θα λέγαμε απαραίτητες, αρκεί, όπως προανέφερα, οι στοχεύσεις αυτές να μην μείνουν στα χαρτιά. Να χρησιμοποιήσουμε, δηλαδή, την πλούσια πολιτιστική μας κληρονομιά, σαν ένα διαβατήριο για ουσιαστική συνεργασία με τις χώρες, που μας συνδέουν δεσμοί φιλίας, όπως είναι η Νέα Ζηλανδία. Γι’ αυτό είναι σαφές, ότι οι παραγωγικές σχέσεις, στον τομέα του Πολιτισμού, καθώς και τα δίκτυα συνεργασίας μπορούν και να βελτιώσουν και να προωθήσουν την κατανόηση, ανάμεσα στις δύο χώρες, στο πλαίσιο του διεθνούς διαλόγου.

Ο Πολιτισμός είναι όρος ζωής. Πρέπει να υλοποιείται και να χρησιμεύει, ως μέσο για την προώθηση του διαλόγου, της συμφιλίωσης και της ειρήνης μεταξύ των κρατών. Και η Ελλάδα διαθέτει, ξεκάθαρα, συγκριτικό πλεονέκτημα, προκειμένου να προχωρήσει, τόσο στην παραγωγή, όσο και στην επικοινωνία του σύγχρονου Πολιτισμού. Το χτίσιμο καλών σχέσεων και ισχυρών συνεργασιών με τη Νέα Ζηλανδία, μόνο θετικά μπορεί να ειδωθεί.

Όσον αφορά στην Κύρωση της Σύμβασης του Συμβουλίου της Ευρώπης, για τα αδικήματα, που αφορούν στα πολιτιστικά αγαθά, βλέπουμε πολλά λόγια στη θεωρία, αλλά επιφυλασσόμαστε, για το αν θα τα δούμε στην πράξη.

Ήδη, ξεκινώντας από τους σκοπούς, στο άρθρο 1, πρέπει να διευκρινιστεί σε ποια ακριβώς αδικήματα αναφέρεται.

Στο δεύτερο άρθρο, έχουμε να παρατηρήσουμε, ότι θα έπρεπε να θεσμοθετηθεί, μέσω της παρούσης και η προστασία των χώρων θρησκευτικής λατρείας. Διότι, ξεκάθαρα, οι περιπτώσεις των λαθρομεταναστών, οι οποίοι εισβάλλουν στις εκκλησίες μας και τις βεβηλώνουν, θα έπρεπε να υπάγονται στις διατάξεις του παρόντος. Πόσο ακόμη θα ανεχόμαστε να βλέπουμε τέτοιες τραγικές για την Ελλάδα μας και για την Ορθοδοξία μας εικόνες;

Εκείνο που αδυνατούμε να κατανοήσουμε, στο άρθρο 4, παράγραφος 2, είναι για ποιο λόγο προβλέπεται η δυνατότητα μη ποινικών κυρώσεων, σε περίπτωση αρχαιοκαπηλίας. Με τέτοιου είδους δυνατότητες εξασφαλίζεται, θεωρείτε, η απαιτούμενη προστασία;

Στο άρθρο 5, για την παράνομη εισαγωγή πολιτιστικών προϊόντων, παρατηρούμε ακριβώς την ίδια δυνατότητα.

Σχετικά με την παράνομη εξαγωγή του άρθρου 6, πάλι βλέπουμε, στη δεύτερη παράγραφο, μία ανεξήγητη ελαστικότητα, καθώς επισημαίνεται ότι κάθε μέρος θα μελετήσει τη λήψη των μέτρων, που είναι απαραίτητα, όσον αφορά στα κινητά πολιτιστικά αγαθά, που έχουν εισαχθεί παράνομα.

Η ίδια ακατανόητη ευχέρεια παρέχεται και με το άρθρο 7, ως προς την απόκτηση πολιτιστικών αγαθών, που έχουν κλαπεί ή εξαχθεί παράνομα κ.λπ..

Στο άρθρο 8, ως προς την παράνομη εμπορία πολιτιστικών αγαθών, χρειάζονται αυστηρότερες και σαφέστερες δεσμεύσεις.

Στο άρθρο 10, ως προς την καταστροφή ή τη ζημία κινητών ή ακίνητων πολιτιστικών αγαθών, πάλι διακρίνουμε ελαστικότητα στη δεύτερη παράγραφο. Τέτοιου είδους εξαιρέσεις, ακυρώνουν την ουσία ολόκληρου του άρθρου.

Διαφωνούμε με την παράγραφο 2 του άρθρου 11, διότι εισάγεται εξαίρεση, ως προς τις περιπτώσεις απόπειρας εκσκαφής στην ξηρά ή υποθαλάσσια, αλλά και της εμπορίας.

Να θυμίσουμε ότι η Τουρκία είναι μέλος του Συμβουλίου της Ευρώπης, η οποία μόνον καταπατά, μόνον παρανομεί, μόνον απειλεί, μόνον προκαλεί. Και εφόσον μιλάμε για πολιτιστική κληρονομιά, πού βρισκόταν το Συμβούλιο της Ευρώπης, όταν η Αγία Σοφία, ένα μνημείο παγκόσμιας πολιτιστικής κληρονομιάς, μετατράπηκε με το «έτσι θέλω» σε τζαμί και πόσα ακόμα σπουδαία δημιουργήματα της αρχαιότητας βρίσκονται σε χώρες του εξωτερικού, αντί να βρίσκονται στη χώρα, που τα γέννησε;

Συνεχίζοντας με το άρθρο 12, σχετικά με τη δικαιοδοσία ή απόλυτη χαλαρή παράγραφος 3, παρέχει τη δυνατότητα διαφυγής σε περιπτώσεις αδικημάτων.

Παρακάτω, στο άρθρο 20 και 21, δεν βλέπουμε στην ουσία άρθρα, αλλά ένα ευχολόγιο, όπως είναι σχεδόν σε όλο το σύνολό της η παρούσα. Πρόκειται για μέτρα, τα οποία δεν θα έπρεπε να περιμένουμε τις διατάξεις της παρούσας, για να εφαρμοστούν.

Στο άρθρο 23, όπου αναφέρονται οι λοιποί εκπρόσωποι, για ποιο λόγο θεωρείται απαραίτητο να συμμετέχουν και ΜΚΟ;

Με το άρθρο 29, ως προς την εδαφική εφαρμογή, πώς ερμηνεύεται η διάταξη, ότι κάθε κράτος μπορεί να ορίζει τα εδάφη, που έχει ισχύ η Σύμβαση; Θα χωρίζονται οι επικράτειες των κρατών; Με ποια λογική;

Το άρθρο 30 κάνει μια τρύπα στο νερό. Εισάγεται η δυνατότητα τόσων επιφυλάξεων, οι οποίες στην ουσία καθιστούν ανεφάρμοστη την ίδια τη Συμφωνία.

Κλείνοντας, θα θέλαμε, εμείς στην Ελληνική Λύση, να τονίσουμε, ακόμα μία φορά, ότι πρέπει επιτέλους το ελληνικό κράτος να δώσει κίνητρα, μέσω της δημιουργίας νέων θέσεων εργασίας σε όλους εκείνους τους Έλληνες και τις Ελληνίδες, που βρίσκονται στο εξωτερικό, σε όλους εκείνους τους 600.000 νέους μας να επιστρέψουν στη χώρα της καρδιάς τους. Τρόποι υπάρχουν και η Ελληνική Λύση τους έχει θέσει πολλάκις στην Κυβέρνηση.

Επιφυλασσόμαστε, ως προς την ψήφιση επί της αρχής και επί των άρθρων, τόσο επί του διακανονισμού όσο και επί της Συμφωνίας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωνσταντίνος Μπούμπας, για να μιλήσει για την κύρωση με το Μαυροβούνιο.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Πρόεδρε, κυρίες και κύριοι συνάδελφοι, εκφράζουμε επιφυλάξεις και τις τεκμηριώνουμε, σύμφωνα με τη δική μας σκέψη, σε ό,τι αφορά την κύρωση με το Μαυροβούνιο. Ένα κράτος της βαλκανικής, το οποίο, από τον 9ο αιώνα ακόμη, έχει μια ιστορία με τα πριγκιπάτα και αργότερα, βέβαια, η ανεξαρτητοποίησή του, το 2006, από αυτή την ομοσπονδία Μαυροβουνίου-Σερβίας, που έγινε. Τα πριγκιπάτα, όπως ήταν τον 9ο αιώνα, η Ντούκλια, η Ράσκα και η Τραβουνία, δημιούργησαν το Μοντενέγκρο, με την Ποντγκόριτσα να είναι πρωτεύουσα, ένα κράτος, όμως, το οποίο δεν δείχνει και καλά δείγματα γραφής και θα γίνω πιο κατανοητός. Ένα κράτος, το οποίο, τα τελευταία χρόνια, δυστυχώς, τουλάχιστον αυτό λένε οι έρευνες, που έχουν γίνει, είναι ένα κράτος της διαφθοράς και της διαπλοκής.

Το λέω αυτό, διότι το μεγαλύτερο λαθρεμπόριο τσιγάρων, αυτή τη στιγμή, στην Ευρώπη, γίνεται στην πόλη Μπαρ, σε ό,τι αφορά το Μαυροβούνιο, με αποτέλεσμα, η χώρα μας να έχει απωλέσει διαφυγόντα κέρδη, αυτό το έχουν δηλώσει και οι Υπουργοί ενίοτε, πάνω από ένα δισεκατομμύριο ευρώ. Αντιλαμβάνεστε, το πρόβλημα είναι μεγάλο. Επίσης, γίνεται και λαθρεμπόριο ναρκωτικών, αλλά και ξεκαθάρισμα λογαριασμών, που είχαμε και στη χώρα μας, όπως τα ειδεχθή αυτά εγκλήματα, που έχουν γίνει, στην Κέρκυρα και στη Βάρη, από κάποιες συμμορίες, οι οποίες διακινούν μαύρο χρήμα, ναρκωτικά και λαθρεμπόριο τσιγάρων στο Μαυροβούνιο. Δεν λέμε, ότι ο πολιτισμός δεν ενώνει λαούς, δεν παντρεύει κουλτούρες διαφορετικών αντιλήψεων, αλλά το θέμα είναι, ότι ένα Μαυροβούνιο, το οποίο, αυτήν τη στιγμή, δεν έχει δώσει δείγματα γραφής, δεν μπορούμε να μην εκφράσουμε την αρνητική μας άποψη και γνώμη, σε ό,τι αφορά γι’ αυτήν την κύρωση, η οποία έγινε, το 2019 και ενώ αντίθετα, με τη Νέα Ζηλανδία, που είναι ένα σύμμαχο κράτος της χώρας, φιλικό κράτος, από την εποχή του δευτέρου παγκοσμίου πολέμου, η κύρωση αυτή έχει καθυστερήσει, εδώ και 9 ολόκληρα χρόνια. Ο Τζουκάνοβιτς, Πρωθυπουργός του Μαυροβουνίου, έχει κάποιες διασυνδέσεις με την Τουρκία, σε ό,τι αφορά την φιλοτουρκική πολιτική. Άλλωστε, αυτό μαρτυρούν και ο οργανισμός τουρκικής συνεργασίας, στο Μαυροβούνιο, καθώς το 2015 είχαμε μόνο 27 επιχειρήσεις, όπως διαβάζω και οι επιχειρήσεις έχουν εκτοξευτεί στο Μαυροβούνιο, από πλευράς της Τουρκίας, σε 917.

Το 2006, με ένα ποσοστό περίπου 55%, έγινε ανεξάρτητο κράτος, αυτό δημιούργησε προβλήματα με τη Σερβία και σήμερα, η ορθόδοξη σερβική εκκλησία, διώκεται. Είναι σχισματική από τη μία, από την άλλη, όμως, έχει προχωρήσει και σε δήμευση η Κυβέρνηση Τζουκάνοβιτς ,απέναντι στην ορθόδοξη εκκλησία, δημιουργώντας τριβές, προστριβές, με την εκκλησία της Σερβίας, καθώς η σχισματική εκκλησία δεν αναγνωρίζεται ούτε από το Πατριαρχείο. Άλλωστε, για τη δήμευση της εκκλησιαστικής περιουσίας και ο δικός μας Αρχιεπίσκοπος έστειλε επιστολή διαμαρτυρίας προς τον Πρωθυπουργό του Μαυροβουνίου, τον Τζουκάνοβιτς.

Σε ό,τι αφορά, λοιπόν, το Μαυροβούνιο, με αυτή τη τακτική, που εφαρμόζει στα Βαλκάνια και με την αφορμή, που έχει δώσει στη μεγάλη διακίνηση του μαύρου χρήματος, δεν μπορούμε να συναινέσουμε σε αυτή την κύρωση. Όχι ότι δεν θέλουμε Βαλκάνια πολιτισμού, κουλτούρας και επιπέδου, αλλά, κάποια στιγμή, αυτό λειτουργεί σε βάρος και της χώρας μας, όχι μόνο οικονομικά, αλλά θα λέγαμε και σε ένα νομικό πλαίσιο, το οποίο θα πρέπει να αλλάξει τακτική το Μαυροβούνιο, για να έχουμε μία μεγαλύτερη ασφάλεια σε ό,τι αφορά τα Βαλκάνια. Εμείς, λοιπόν, είμαστε αρνητικοί στη συγκεκριμένη κύρωση με το Μαυροβούνιο, σε ό,τι αφορά αυτά τα οποία περιγράφουμε. Σήμερα, το Μαυροβούνιο, έχει ένα ακαθάριστο εγχώριο προϊόν της τάξης 3,8%, μια ανεργία που ξεπερνάει το 27%, αλλά στο θέμα του πολιτισμού έχει μείνει πίσω, καθώς και έπεται η ορθόδοξη, όπως είπαμε, περιουσία της ορθόδοξης εκκλησίας. Υπάρχουν και κάποιες άλλες ιερές μονές, όπου βεβαίως έχουν γίνει καταστροφές, τα τελευταία χρόνια. Εντάξει, υπάρχει το ελληνικό στοιχείο και αυτό μας δείχνουν οι αρχαιολογικές ανασκαφές, όπως στην πόλη Κάταρο, όπου εκεί κατοικούσαν Ιλλυριοί.

Επίσης, κύριε Πρόεδρε, θα ήθελα να συμπληρώσω και κάτι για το Συμβούλιο της Ευρώπης, το οποίο, από το 1949, θέλει να προάγει και να προασπίζει, αυτό που λέμε, πνευματική κληρονομιά, πολιτιστικά αγαθά. Όμως και εκεί έχουμε μια συμβολική κυρίως διαμαρτυρία από μέρους μας, καθώς και η UNESCO, θα πρέπει να αντιδράσει πιο σθεναρά, καθώς έγινε από το 1970, για να προστατεύει τα μνημεία πολιτιστικής κληρονομιάς. Για το θέμα, όμως, των Μαρμάρων του Παρθενώνα, αλλά και για την Αγία Σοφία, που μετατράπηκε σε τζαμί, οι 49 χώρες, που απαρτίζουν το Συμβούλιο της Ευρώπης, μεταξύ αυτών είναι και η Τουρκία, θα πρέπει να έχουμε μία συμβολική αντίδραση από πλευράς της Ελλάδας, απέναντι σε αυτό το μνημείο, το οποίο δεν είναι μόνο μνημείο Ορθοδοξίας, είναι παγκόσμιας κληρονομιάς, παγκόσμιας ακτινοβολίας και αύρας, σύμφωνα και με την UNESCO. Θα θέλαμε, λοιπόν, να υπάρχει, μια έμπρακτη, θα λέγαμε, όχι απλά διαμαρτυρία από το Συμβούλιο της Ευρώπης, αλλά και ποινικές κυρώσεις. Άλλωστε, υπάρχει και η συνθήκη και το συνέδριο της Βενετίας, που παρέχει νομικές παροχές στο Συμβούλιο της Ευρώπης. Θα πρέπει, όμως, να υπάρχουν και οικονομικές κυρώσεις, δηλαδή, να έχει έναν πιο ενεργό ρόλο το Συμβούλιο της Ευρώπης.

Ένα μεγάλο πρόβλημα, για να σας περιγράψω, κύριοι συνάδελφοι, είναι τα πολλά αρχαιολογικά ευρήματα, τα οποία διακινούνται στη γηραιά επίσημα, έχουν κλαπεί από την Ελλάδα, αλλά παίρνουν ταυτότητα, παίρνουν πιστοποιητικά. Να σας δώσω ένα παράδειγμα. Πολλά νομίσματα του Παγγαίου και του Μεγάλου Αλεξάνδρου, αλλά και το νόμισμα από τη μάχη των Φιλίππων του Οκταβιανού και του Μάρκου Αντωνίου, έχει δημοπρατηθεί, ενώ έχει κλαπεί από την περιοχή του Παγγαίου. Γιατί, ξέρετε, ότι το Παγγαίο ήταν το μεγάλο νομισματοκοπείο της εποχής του τρίτου, τετάρτου και πέμπτου αιώνα, δημοπρατούνται σε δημοπρατήρια στην αυστριακή πρωτεύουσα τη Βιέννη, αλλά και στο Μόναχο. Τι κάνει το Συμβούλιο της Ευρώπης, λοιπόν, επ’ αυτού; Γι’ αυτό και όπως και για το πολιτιστικό μνημείο την Αγία Σοφία, όπως και για τα Μάρμαρα του Παρθενώνα, αλλά και για πολλά αρχαιολογικά ευρήματα, που έχουν κλαπεί από την Ελλάδα και έχουν πάρει πιστοποιητικά και δημοπρατούνται σε μεγάλους συλλέκτες, θα πρέπει να αντιδράσει σθεναρά. Οπότε, εκεί έχουμε μία συμβολική διαμαρτυρία και είμαστε αρνητικοί σε ότι αφορά το Μαυροβούνιο, για λόγους που εξήγησα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πριν δώσω το λόγο στον κ.Αμανατίδη, θέλω να κάνω μία αναφορά.

Σήμερα είχαμε μία επίθεση στο γραφείο του Πρύτανη της ΑΣΟΕΕ. Πράξεις ακραίες και βίαιες. Βλέπω στα ρεπορτάζ, από τις πιο σκληρές και βίαιες επιθέσεις, που έχουν συμβεί τα τελευταία χρόνια στο πανεπιστήμιο. Και μιας που συζητούμε για τον πολιτισμό και έγινε και αναφορά από τον κύριο Κωνσταντόπουλο για τη βία, νομίζω, ότι οφείλουμε όλοι μας να καταδικάσουμε τέτοιες πράξεις ακραίες, βίας, πράξεις, που κοστίζουν την ανθρώπινη ζωή, όπως συνέβη και στη Γαλλία, αλλά και εδώ στην Ελλάδα και να διατρανώσουμε και να πούμε όλοι μας, ότι αγωνιζόμαστε όλοι υπέρ της ελευθερίας της έκφρασης και της δημοκρατίας.

Να δώσω τον λόγο στον κ. Αμανατίδη, για 5 λεπτά.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ, κύριε Πρόεδρε. Δεν θα έπαιρνα το λόγο, ωστόσο, διαβάζοντας ουσιαστικά αυτό το οποίο αναφέρει στη Σύμβαση του Συμβουλίου της Ευρώπης, που θέλουμε να υπερψηφίσουμε, στους σκοπούς της σύμβασης, μου δημιουργήθηκε ο εξής προβληματισμός.

Στους σκοπούς της Σύμβασης, γράφει ότι στο άρθρο 1, στην παράγραφο α΄, ότι ο σκοπός της σύμβασης είναι η πρόληψη και η καταπολέμηση της καταστροφής ζημίας και παράνομης διακίνησης πολιτιστικών αγαθών, δια της πρόβλεψης και της ποινικοποίησης ορισμένων πράξεων. Γνωρίζω ότι κάνω ένα άλμα, ωστόσο ο προβληματισμός μου, τον οποίο ήθελα να καταθέσω και εγώ στην Επιτροπή με τη σειρά, μετά την Εισηγήτρια μας, είναι όταν υπάρχει η «νόμιμη» καταστροφή πολιτιστικών αγαθών - και αναφέρομαι στην πόλη της Θεσσαλονίκης και αναφέρομαι ειδικά για τα αρχαία, τα οποία θα πρέπει να παραμείνουν εκεί, διαφορετικά καταστρέφονται - τότε ποιες είναι οι ενέργειες, στις οποίες πρέπει να κάνουμε σαν χώρα, σαν κράτος.

Αυτός είναι βασικός μου προβληματισμός, κύριε Πρόεδρε, αυτό θέλω να θέσω, ότι η προστασία της πολιτιστικής κληρονομιάς πρέπει να γίνεται από όλους. Γνωρίζω ότι είναι εκτός της σύμβασης αυτά, που συζητάμε. Ωστόσο, κοιτάξτε, στη Θεσσαλονίκη, συντελείται ουσιαστικά ένα έγκλημα. Θα το πω έτσι, με αυτόν τον τρόπο. Είναι πολιτική η θέση μου και το έχουμε ζήσει το έργο, εδώ και πάρα - πάρα πολλά χρόνια. Η ιστορική μνήμη είναι υπόθεση όλων μας και επειδή ακριβώς και εσείς, κύριε Πρόεδρε, είχατε μιλήσει, στην αρχή και για την εθνική επέτειο και όλα, η προστασία της ιστορίας της χώρας μας, αλλά και των πόλεών μας και του τόπου μας, είναι υπόθεση όλων μας.

Η ιστορική, λοιπόν, αυτή μνήμη ενός τέτοιου μνημείου το οποίο είναι ουσιαστικά παγκόσμιας κληρονομιάς θα πρέπει να παραμείνει έτσι όπως είναι και υπάρχουν οι λύσεις.

Αυτό ήθελα να προσθέσω, κύριε Πρόεδρε, στη σημερινή κουβέντα και σας ευχαριστώ πάρα πολύ για τον χρόνο που μου δώσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ κύριε Αμανατίδη. Ξέρετε, ότι η συζήτηση μένει κυρίως στα θέματα της ημερήσιας διάταξης. Θα δώσω τώρα το λόγο στον Υπουργό Πολιτισμού, στην κυρία Μενδώνη, για να τοποθετηθεί και αν θέλει να απαντήσει και σε κάποια θέματα, που θιχτήκαν.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Υποτίθεται, ότι σήμερα είμαστε εδώ, για να κυρώσουμε τρεις συμβάσεις, δύο πολιτιστικές συνεργασίες και την κύρωση του Συμβουλίου της Ευρώπης για αδικήματα, που αφορούν τα πολιτιστικά αγαθά.

Ιδιαίτερα η τρίτη σύμβαση του Συμβουλίου της Ευρώπης έχει μια ιδιαίτερη βαρύτητα, όταν αναφερόμαστε, βασικά, σε θέματα αρχαιοκαπηλίας, παράνομης διακίνησης και όλων των συναφών υποθέσεων, που δημιουργούν τεράστια θέματα, στην πολιτιστική κληρονομιά και εν γένει στα πολιτιστικά αγαθά. Παρόλα αυτά, άκουσα με πολλή προσοχή την Εισηγήτρια της μείζονος Αντιπολίτευσης, προσπαθώντας να βρω ποια λέξη θα πει για την αρχαιοκαπηλία και την παράνομη διακίνηση. Φυσικά, και δεν υπήρξε καμία τέτοιου είδους αναφορά, ούτε καν στην ποινικοποίηση, ούτε στην ανάγκη των αυστηρών ρυθμίσεων για την προστασία της πολιτιστικής κληρονομιάς. Βέβαια, καταλαβαίνω το γιατί. Να θυμηθούμε, ότι στην αλλαγή των κωδίκων της Κυβέρνησης ΣΥΡΙΖΑ, οι ποινές για την αρχαιοκαπηλία και γενικά για τα θέματα καταστροφής πολιτιστικών αγαθών χαλάρωσαν και χρειάστηκε να έρθει η νέα Κυβέρνηση της Νέας Δημοκρατίας, με το νόμο 4623, για να επαναφέρει τις ποινές εκεί, όπως προέβλεπε ο νόμος 3028 του 2002. Αυτό, πράγματι, δημιουργεί ένα ζήτημα.

Να έρθω τώρα σε κάποια άλλα σε θέματα, που άκουσα, από την κυρία Αναγνωστοπούλου. Κατ’ αρχήν, κυρία Αναγνωστοπούλου. Στις 1/10/2020 σας είπα, ότι είχα πράγματι πολύ βαρύ πρόγραμμα, για τις επόμενες 8 με 10 μέρες. Για να τα βάζουμε τα πράγματα στη θέση τους. Για τα υπόλοιπα και για την πρόσκλησή σας για την κοινή επιτροπή, απάντησε ο κύριος Πρόεδρος της Επιτροπής μας. Απλώς, για να ξέρουμε πότε χρησιμοποιούμε και τους χρόνους των ρημάτων. Μιλήσαμε 1/10 και σας είπα για τις επόμενες 8-10 μέρες.

Επίσης, αναφερθήκατε στην ΚΥΑ, η οποία δημοσιεύθηκε χθες και είπατε, ότι υπογράφεται από το Υπουργείο Πολιτισμού. Απλώς, επειδή μάλλον δεν το γνωρίζετε, η ΚΥΑ υπογράφεται από τους Υπουργούς Εργασίας και Οικονομικών και γι’ αυτό και η ερμηνευτική εγκύκλιος θα εκδοθεί από το Υπουργείο Εργασίας. Να σας πω, παρόλα αυτά, για να σας καθησυχάσω, ότι υποστηρίζονται όλοι όσοι δεν έχουν πλήρη ασφαλιστική κάλυψη και έχουν εγγραφεί στο μητρώο των πολιτιστικών επαγγελμάτων.

Να έρθουμε τώρα στο θέμα του Μετρό Θεσσαλονίκης και στο λεγόμενο «έγκλημα». Το τι είναι έγκλημα και τι δεν είναι θα το κρίνει δικαιοσύνη. Άλλωστε, έχετε προσφύγει, έχουν προσφύγει οργανώσεις, 6/10 θα εκδικαστεί στο Συμβούλιο της Επικρατείας. Υπομονή λοιπόν, να δούμε πώς θα εξελιχθούν τα πράγματα. Επειδή, όμως, είπατε, αναφερόμενη προσωπικά σε μένα, ότι λέω ψέματα και δεν έχω πάρει σαφή θέση. Σας λέω λοιπόν, ότι έχω πάρει σαφή θέση από το 2013 και εξής, η οποία είναι η ίδια σταθερή και αταλάντευτη. Επίσης να θυμίσω, ότι το Υπουργείο Πολιτισμού και το Κεντρικό Αρχαιολογικό Συμβούλιο, σε πέντε διαφορετικές συνθέσεις του, από το 2004, μέχρι σήμερα, έχει πάρει ακριβώς την ίδια θέση. Εκτός από τις περιόδους της δικής σας Κυβέρνησης. Επομένως, ως προς αυτό, μην διαδίδετε fake news, ότι λέμε ψέματα. Εάν εννοείτε ότι λέμε ψέματα, ότι δεν υπήρχε μελέτη, σας επαναλαμβάνω, για να το συνειδητοποιήσετε, μελέτη, το 2017, δεν υπήρξε. Διότι, η μελέτη έπρεπε να έχει υπογραφεί κατά νόμον από τους μελετητές της Αττικό Μετρό. Όμως, τα σχέδια και η μελέτη, αυτό το οποίο παρουσιάστηκε, ως μελέτη, επί της ουσίας, μιλάμε για μια πρόταση ιδεών, το 2015 και τα σχέδια, τα οποία το 2017 ήταν ανυπόγραφα. Ουδείς εκ των μελετητών των επιστημόνων της Αττικό Μετρό ανέλαβε τη δέσμευση και την υποχρέωση να υπογράψει τα συγκεκριμένα σχέδια. Επί της ουσίας, στο έργο του Μετρό δεν προχωρούσε τίποτε. Προχωρούσαν κάποιες και μόνες αρχαιολογικές εργασίες.

Πάμε τώρα να δούμε τι συμβαίνει με τη λεγόμενη καταστροφή. Αυτό το οποίο γνωμοδότησε το Κεντρικό Αρχαιολογικό Συμβούλιο και αποφάσισε το Υπουργείο Πολιτισμού, το 2019 και το 2020, είναι η προσωρινή απόσπαση των αρχαιοτήτων και η επανατοποθέτησή τους ακριβώς στο ίδιο σημείο και στην ίδια κατάσταση. Η επανατοποθέτηση αυτή αφορά το 92% του συνολικού ευρήματος. Ακριβώς το ίδιο ποσοστό 92% και λίγο παραπάνω, αφορά τις αρχαιότητες, οι οποίες θα προστατεύονταν και με την δική σας υποτιθέμενη λύση. Επομένως, ας μην μιλάμε για καταστροφές. Απλώς, να σας θυμίσω, ότι και στην περίπτωση των αρχαιοτήτων του Σταθμού Βενιζέλου, επί των ημερών της δικής σας Κυβέρνησης, αποδομήθηκαν αρχαιότητες. Επομένως, ας θυμόμαστε και λέμε την αλήθεια, έτσι όπως πρέπει να την πούμε.

Όσο για τη σημαντικότητα των αρχαιοτήτων. Βεβαίως, είναι σημαντικές οι αρχαιότητες, ουδέποτε αμφισβητήθηκε από κανέναν. Όμως, το ίδιο σημαντικές, ίσως και σημαντικότερες, ήταν οι αρχαιότητες στο σταθμό, που αποκαλύφθηκαν, στο σταθμό της Αγίας Σοφίας. Εκεί λοιπόν, εσείς τις αποσπάσατε. Άλλες τις αποδομήσατε και δημιουργήσατε τέτοιες συνθήκες, ώστε να μην μπορούν να αποκατασταθούν στην Αγία Σοφία. Σας λέω λοιπόν, ότι η επιστημονική κοινότητα – δεν είστε αρχαιολόγος και δεν είστε υποχρεωμένη να τα γνωρίζετε – εκτιμά, ότι τα ευρήματα της Αγίας Σοφίας είναι τουλάχιστον ισάξια, αν όχι σημαντικότερα, από αυτά του Σταθμού Βενιζέλου. Επομένως, τα δύο μέτρα και δύο σταθμά είναι κάτι το οποίο εφαρμόζεται από εσάς. Εμείς είμαστε συνεπείς σε αυτό που λέμε, από το 2004, σε αυτό που έχουν γνωμοδοτήσει οι επιστήμονες, ήδη, από το 2004. Έτσι, για να τα ξεκαθαρίσουμε. Σε κάθε περίπτωση, το θέμα θα κριθεί στο ΣτΕ. Λίγο υπομονή, λοιπόν. Γιατί προσπαθείτε να δημιουργήσετε εντυπώσεις; Το Συμβούλιο της Επικρατείας, το οποίο εμείς έχουμε απόλυτη εμπιστοσύνη, όπως και σε όλη τη δικαιοσύνη, θα αποφανθεί σχετικά.

Ας πάμε λίγο στη Σαλαμίνα. Βεβαίως, ως μη αρχαιολόγος, δεν γνωρίζετε ότι ο λεγόμενος Τύμβος των Σαλαμινομάχων είναι ένα ταφικό μνημείο, ένας τύμβος, που αφορά σε πολύ νεότερες ταφές. Έτσι, για να ξέρουμε, για τι μιλάμε.

Το Υπουργείο Πολιτισμού, λοιπόν, σήμερα, αφού πήρε όλα τα μέτρα, τα οποία έπρεπε να πάρει, για την προστασία της Κυνόσουρας, τα προηγούμενα χρόνια, σήμερα μελετά την Κυνόσουρα, τα κτίσματα, που είναι επί της Κυνόσουρας - η μελέτη ήδη ολοκληρώνεται - προκειμένου να προχωρήσουμε στο έργο της ανάδειξης της Κυνόσουρας.

Δεν λέω κάτι καινούργιο. Το έχουμε πει και στο πολύ πρόσφατο παρελθόν. Από κει και πέρα, αναφέρεστε στο νόμο Χατζηδάκη. Ο νόμος Χατζηδάκη έχει ψηφιστεί κανονικά από τη Βουλή των Ελλήνων και ισχύει.

Θα έπρεπε να γνωρίζετε ότι όπου υπάρχουν διαφωνίες στη διοίκηση και μάλιστα στα Υπουργεία της ίδιας Κυβέρνησης, αυτά συζητούνται και λύνονται με συγκεκριμένες διαδικασίες. Γι’ αυτό και το Υπουργείο Πολιτισμού, στο βαθμό που του αναλογούν πράγματα, έχει προσφύγει στο Νομικό Συμβούλιο του Κράτους. Έτσι, για να βάζουμε μερικά πράγματα στη θέση τους. Πάμε, λοιπόν τώρα, στα θέματα μας.

Κατ’ αρχήν, το θέμα της πολιτιστικής συνεργασίας, μεταξύ του Υπουργείου Πολιτισμού και Τουρισμού του τότε και του Υπουργείου Πολιτισμού και Κληρονομιάς της Νέας Ζηλανδίας.

Πράγματι, ο διακανονισμός αυτός υπεγράφη, το 2011. Έχουν περάσει 9 χρόνια. Δεν θα πω πολλά. Σας λέω απλώς, ότι αυτά τα χρόνια, οι υπογραφές ήταν έγχαρτες. Έτσι για να εκτιμήσουμε την ψηφιακή υπογραφή. Με το διακανονισμό, λοιπόν, αυτόν, ενδυναμώνεται το ενδιαφέρον για αποτελεσματικότερη και ευρύτερη πολιτιστική συνεργασία, σε όλους τους τομείς του πολιτισμού, καθώς και την κατανόηση των αντίστοιχων πολιτισμών.

Ελέχθη από τους προηγούμενους Εισηγητές και κυρίως από τον Εισηγητή της Πλειοψηφίας, ότι οι δεσμοί του ελληνικού λαού με τον αντίστοιχο της Νέας Ζηλανδίας είναι στενοί, με κορύφωση τη μάχη της Κρήτης, το 1942. Επομένως, η κύρωση του παρόντος διακανονισμού μόνο θετικά στοιχεία μπορεί να έχει, καθώς είναι δεδομένο ότι βοηθά στην κατανόηση και αναγνώριση από το κοινό της πολιτιστικής ιστορίας των συγκρούσεων του εικοστού αιώνα και των δύο λαών.

Αν πούμε δυο λόγια - για να μην παίρνω πολύ χρόνο - για το Μαυροβούνιο. Και στην περίπτωση αυτή, έχουμε μία κύρωση συμφωνίας, που οδηγεί απλώς σε αποτελεσματικότερη συνεργασία σε όλους τους τομείς του πολιτισμού και προωθεί τη σύμπραξη των δύο χωρών, στην κατεύθυνση της προστασίας και ανάδειξης πολιτιστικής κληρονομιάς, καθώς και της ευρύτερης συνεργασίας στον τομέα του σύγχρονου πολιτισμού.

Η υλοποίηση της Συμφωνίας θα συμβάλει στην κατανόηση των πολιτισμικών χαρακτηριστικών των δύο λαών και θα συνεισφέρει στην ενίσχυση της διμερούς συνεργασίας. Γι’ αυτό θεωρούμε ότι πρέπει να κυρωθεί και πρέπει να εφαρμοστεί.

Ας πάμε τώρα στην κύρωση της Σύμβασης του Συμβουλίου της Ευρώπης για τα δικαιώματα, που αφορούν σε πολιτιστικά αγαθά. Η Σύμβαση αυτή, όπως ελέχθη, υιοθετήθηκε, κατά την Υπουργική Σύνοδο του Συμβουλίου της Ευρώπης, στη Λευκωσία, το Μάιο του 2017, στο πλαίσιο της Κυπριακής Προεδρίας της Επιτροπής Υπουργών του Συμβουλίου της Ευρώπης.

Η Ελλάδα ήταν από τις πρώτες χώρες - μέλη του Συμβουλίου της Ευρώπης, που υπέγραψε τη Σύμβαση και όπως ήδη έχει λεχθεί, η προτεινόμενη προς κύρωση Σύμβαση αντικαθιστά την υφιστάμενη Ευρωπαϊκή Σύμβαση για τα αδικήματα, που αφορούν σε πολιτιστικά αγαθά, τη γνωστή ως «Σύμβαση των Δελφών», η οποία υιοθετήθηκε στους Δελφούς, τον Ιούνιο του 1985. Δεν τέθηκε, όμως, διεθνώς σε ισχύ, καθότι εκτός από την Ελλάδα έχει υπογραφεί από πέντε μόλις κράτη - μέλη του Συμβουλίου της Ευρώπης, ενώ κανένα δεν την έχει μέχρι στιγμής κυρώσει.

Η πρωτοβουλία για τη νέα αυτή Σύμβαση ανήκει στην Ευρωπαϊκή Επιτροπή για τα προβλήματα του Εγκλήματος του Συμβουλίου της Ευρώπης. Η τελευταία, σε εκτέλεση σχετικής απόφασης της Επιτροπής Υπουργών του Συμβουλίου, για επανεξέταση των υιοθετουσών, στο πλαίσιο του εν λόγω οργανισμού συμβάσεων, με σκοπό την αξιολόγηση και ενδεχόμενη επικαιροποίηση τους, αποφάσισε να συστήσει ειδική επιτροπή για την κατάρτιση μιας νέας ποινικής σύμβασης, που θα είχε, ως αντικείμενο, την καταπολέμηση της παράνομης διακίνησης πολιτιστικών αγαθών, με σκοπό την πλήρωση του κενού, που υπάρχει στο υφιστάμενο διεθνές νομικό πλαίσιο.

Στο επίκεντρο της Σύμβασης βρίσκεται η καταπολέμηση της παράνομης διακίνησης πολιτιστικών αγαθών, η οποία λαμβάνει ανησυχητικές διαστάσεις, λόγω της διασύνδεσης της με την τρομοκρατία και το οργανωμένο έγκλημα. Τα σχετικά πρόσφατα περιστατικά της στοχευμένης καταστροφής και λεηλασίας σημαντικών μνημείων στη Συρία, το Ιράκ και σε άλλες εμπόλεμες περιοχές, έχουν συμβάλει καθοριστικά στην ευαισθητοποίηση της διεθνούς κοινότητας, γεγονός, το οποίο έδωσε την ώθηση, για την ανάληψη της σχετικής πρωτοβουλίας, στο πλαίσιο του Συμβουλίου της Ευρώπης.

Για να μην επαναλαμβάνουμε πράγματα και να μην παίρνω τώρα χρόνο, θα επανέλθω στην Ολομέλεια.

Θα πω πέντε σημεία, θα κάνω πέντε αναφορές, για την αξία που έχει η Κύρωση της Σύμβασης της Λευκωσίας. Η Σύμβαση, λοιπόν, αυτή αποτελεί το πρώτο διεθνές συμβατικό κείμενο, που έχει ως αντικείμενο την ποινικοποίηση παράνομων πράξεων, που στρέφονται, κατά της πολιτιστικής κληρονομιάς σε καιρό ειρήνης. Υπό την έννοια αυτή, η ουσιαστικού ποινικού δικαίου διατάξεις της μπορούν να θεωρηθούν συμπληρωματικές των ποινικών διατάξεων του δεύτερου πρωτοκόλλου του 1999, στη Σύμβαση της Χάγης του 1954, για την προστασία των πολιτιστικών αγαθών, σε περίπτωση ένοπλης σύρραξης.

Δεύτερο σημείο. Στη θέσπιση ειδικών διατάξεων του ουσιαστικού ποινικού δικαίου, ως απάντηση στις νέες προκλήσεις, που θέτει η ανάμειξη του οργανωμένου εγκλήματος και των τρομοκρατικών οργανώσεων, στην παράνομη διακίνηση πολιτιστικών αγαθών, με σκοπό τη χρηματοδότηση των δικών τους έκνομων δραστηριοτήτων.

Τρίτο σημείο. Στη δέσμευση των κρατών - μελών να λαμβάνουν τη δέσμευση να ποινικοποιήσουν όλες τις ειδικότερες πτυχές ενός σύνθετου αδικήματος, κλοπή, παράνομη ανασκαφή, παράνομη εξαγωγή, παράνομη εισαγωγή, απόκτηση και διάθεση παράνομου στην αγορά.

Η Ελλάδα έχει μία εξαιρετικά καλή και ισχυρή εθνική νομοθεσία. Οι βασικοί της πυλώνες είναι δύο. Είναι ο νόμος 3028 του 2002, «Περί προστασίας των αρχαιοτήτων και εν γένει της πολιτιστικής κληρονομιάς» και ο νόμος 3658 του 2008, «Μέτρα για την προστασία των πολιτιστικών αγαθών και άλλες διατάξεις», έχει κυρώσει τις συμβάσεις, όπως η Σύμβαση της UNESCO του 1970, η Σύμβαση του Unidroit, αλλά και με τη σύναψη διμερών και τριμερών μνημονίων συνεργασίας, για την πρόληψη και την παρεμπόδιση της παράνομης διακίνησης πολιτιστικών αγαθών.

Έτσι, έχει θεσπίσει ένα ισχυρό πλαίσιο προστασίας της πολιτιστικής κληρονομιάς από την παράνομη διακίνηση, όπως άλλωστε προτείνεται και από την παρούσα Σύμβαση.

Με το νόμο περί της προστασίας των αρχαιοτήτων του 2002, διαθέτει η Ελλάδα ποινικές διατάξεις, που αφορούν στο σύνολο των αδικημάτων, που περιγράφονται στη Σύμβαση της Λευκωσίας, όταν αυτά διαπράττονται από φυσικά πρόσωπα.

Με το νόμο 3658 του 2008, έχει συσταθεί ειδική Διεύθυνση στο Υπουργείο Πολιτισμού και Αθλητισμού, που ασχολείται με την παράνομη διακίνηση πολιτιστικών αγαθών και έχει θεσπιστεί, σε συνεργασία με τις εισαγγελικές και αστυνομικές αρχές της χώρας, αλλά και με την Ιντερπόλ.

Η κύρωση διεθνών συμβάσεων και η σύναψη των μνημονίων συνεργασίας, συμβάλλει στην ανάπτυξη και την προώθηση της διεθνούς συνεργασίας για την αντιμετώπιση του προβλήματος.

Με την προσθήκη των διατάξεων, που προβλέπονται, στο άρθρο δεύτερο του παρόντος νόμου, για την ευθύνη των νομικών προσώπων, ισχυροποιείται και θωρακίζεται περαιτέρω, η προστασία της πολιτιστικής κληρονομιάς, όχι μόνο από φυσικά πρόσωπα, αλλά και από νομικά πρόσωπα.

Εφόσον η Σύμβαση κυρωθεί, το διεθνές θεσμικό πλαίσιο αποκτά ένα πολύ σημαντικό εργαλείο και η Ελλάδα συμβάλλει ουσιαστικά με αυτό, κυρώνοντας το παρόν σχέδιο νόμου.

Είναι πολύ σημαντικό να συνειδητοποιήσουμε ότι η αρχαιοκαπηλία είναι ένα διεθνοποιημένο οργανωμένο έγκλημα. Αυτός ο πιστοποιημένος χαρακτήρας της αρχαιοκαπηλίας και της παράνομης, εν γένει, διακίνησης επιβάλλει, αντίστοιχα, απαιτεί αντίστοιχα, τη διεθνοποίηση της προσπάθειας αντιμετώπισής της.

Έτσι, δεν αρκεί να έχει η χώρα προέλευσης πολιτιστικών αγαθών - όπως είναι η Ελλάδα - πολύ αυστηρή νομοθεσία, σχετικά με τα αδικήματα εις βάρος των πολιτιστικών αγαθών. Το ζητούμενο είναι να υπάρχει, σε διεθνές επίπεδο και σε όλες τις χώρες αντίστοιχα αυστηρή νομοθεσία, έτσι ώστε να γίνει σταδιακά εξαιρετικά δύσκολο στους αρχαιοκάπηλους, στις εταιρείες των αρχαιοκαπήλων, σε κάθε ένα παράνομο διακινητή πολιτιστικών αγαθών, να βρίσκει πρόσφορο έδαφος, για τη διάθεση των παράνομα διακινηθέντων πολιτιστικών αγαθών μας.

Γι’ αυτό, άλλωστε, προχωρούμε στη σύναψη - με εντατικούς ρυθμούς, ευτυχώς, στην μακρά ιστορική διάρκεια - διμερών και τριμερών συμβάσεων.

Γι’ αυτό το λόγο, το εθνικό συμφέρον επιτάσσει, όχι μόνο να κυρώσουμε την παρούσα Σύμβαση, αλλά να είμαστε πρωτοπόροι στην προσπάθεια της διεθνούς προώθησης της, έτσι ώστε να υπογραφεί και να κυρωθεί από το δυνατόν περισσότερα κράτη είτε είναι μέλη του Συμβουλίου της Ευρώπης είτε δεν είναι, μέχρι κάποια στιγμή να αποκτήσει και η Σύμβαση της Λευκωσίας δυναμική αντίστοιχη, με αυτή της Σύμβασης της Ουνέσκο του 1970, σχετικά με τα ληπτέα μέτρα για την απαγόρευση και παρεμπόδιση της παράνομης εισαγωγής, εξαγωγής, μεταβίβαση της κυριότητας των πολιτιστικών αγαθών, η οποία να είναι τόσο ευρείας αποδοχής – δηλαδή, η Σύμβαση της Λευκωσίας – ώστε να τείνει να αντιμετωπίζεται, πλέον, ως διεθνές εθιμικό δίκαιο. Να λειτουργεί, δηλαδή, ως δεσμευτικό κριτήριο ελέγχου νομιμότητας των πράξεων, ακόμα και στα κράτη – μέλη, που δεν την έχουν κυρώσει. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Δεν θα απαντήσω σε όλα όσα έθεσε η κυρία Υπουργός.

Θα πω, όμως, ότι πράγματι, είχαμε τηλεφωνική συνομιλία, την 1η Οκτωβρίου, αφού είχαν περάσει 16 ημέρες, χωρίς να έχουμε καμία ανταπόκριση στην επιστολή μας και, κύριε Πρόεδρε, δεν ζητούσαμε την Υπουργό Παιδείας, την Υπουργό Πολιτισμού και τον Υπουργό Υγείας. Γι’ αυτό μην μπερδεύετε τα πράγματα. Δύο Υπουργούς ζητούσαμε, αυτούς τους δύο.

Αφού, λοιπόν, μιλήσαμε την 1η Οκτωβρίου, σήμερα έχουμε 29 Οκτωβρίου. Ας καταλάβει ο καθένας. Όντως, η κυρία Υπουργός είχε πει ότι «για μία εβδομάδα έχω ταξίδια». Σήμερα ,όμως, έχουμε 29 Οκτωβρίου και τα προβλήματα είναι επείγοντα.

Για το Μετρό Θεσσαλονίκης…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι αποφάσεις για τον κορονοϊό λαμβάνονται από αλλού, ξέρετε, δηλαδή, από το Υπουργείο Υγείας και τη Γενική Γραμματεία Πολιτικής Προστασίας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κύριε Πρόεδρε το κάνετε, όταν έχουμε την Διαρκή Επιτροπή Μορφωτικών Υποθέσεων για θέματα παιδείας. Γιατί το κάνετε αυτό;

Θέλαμε να διαβουλευτούμε με τους Υπουργούς, όπως είναι κοινοβουλευτικό μας καθήκον και υποχρέωση και με λοιμωξιολόγο, να ακούσουμε και εμείς και να βάλουμε διάφορα σενάρια στο τραπέζι και να δούμε τι γίνεται σε άλλες χώρες. Μην το κάνετε αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα αναλάβω και εγώ ξανά κύκλο επικοινωνιών και τηλεφωνημάτων και με τους δύο Υπουργούς,για να μπορέσουμε να προσδιορίσουμε μια κοινή συνεδρίαση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Τώρα έρχομαι στο δεύτερο θέμα, για τις αρχαιότητες στο Μετρό Θεσσαλονίκης.

Βεβαίως, εγώ δεν μπορώ να φτάσω το ύψος της κυρίας Υπουργού, αρχαιολόγος δεν είμαι. Είμαι, όμως, ιστορικός και πάνω από όλα ακούω τι λέει μία κοινωνία, τι λένε οι επιστήμονες, διεθνώς αναγνωρισμένοι επιστήμονες γι΄ αυτά τα θέματα.

Πρώτον, ότι δεν υπήρχε μελέτη. Τη θαυμάζω την κυρία Υπουργό, γιατί μπορεί να μιλάει, φαίνεται είναι το σημαντικότερο χαρακτηριστικό αυτής της Κυβέρνησης. Προσέξτε. Μελέτες υπήρχαν, είχαν πληρωθεί από την εταιρεία. Προσέξτε, μας λέει ότι δεν υπήρχε μελέτη, αλλά πληρωνόταν από την εταιρεία. Εκθέσεις επιστημόνων υπήρχαν και βάσει αυτών των μελετών προχωρούσε το έργο. Σταμάτησε, πληρώνει το δημόσιο σε μία στιγμή που έχουμε ανάγκη τα χρήματα για άλλες δαπάνες, πληρώνει πάρα πολλά λεφτά αποζημιώσεις στους εργολάβους και πάνω απ’ όλα παραβιάζουμε το σημαντικότερο, από την Ουνέσκο μέχρι οποιαδήποτε διεθνή συνθήκη για τον πολιτισμό και για τις αρχαιότητες, αναγνωρίζει ότι η απόσπαση και η μη εκτέλεση ενός έργου κατά χώρα, το να μείνουν κατά χώρα οι αρχαιότητες, μόνο σε περίπτωση που δεν υπάρχει εναλλακτική λύση. Εναλλακτική λύση, υπήρχε.

Γιατί είναι σημαντικό και θέλω να το τονίσω σε αυτή την Βουλή; Γιατί είναι ό,τι σημαντικότερο έχει βρεθεί στη Θεσσαλονίκη, που το κοσμικό Βυζάντιο αναδεικνύεται, το εμπορικό Βυζάντιο σε μία περιοχή, όπου αναπτύχθηκε και η σύγχρονη εμπορική Θεσσαλονίκη. Για εμάς είναι τεράστιο αυτό το θέμα, τεράστιο και δεν μπορεί να καλυφθεί με λόγια όπως «δεν υπήρχαν μελέτες, δεν μπορούσε να γίνει», μόνο σε περίπτωση της μη διατήρησης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η Υπουργός είπε ότι δεν είχαν υπογραφεί οι μελέτες από την «Αττικό Μετρό Α.Ε.».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Η Υπουργός είναι εδώ, κύριε Πρόεδρε. Γιατί το κάνετε αυτό; Νομίζω ότι είναι σε θέση να απαντήσει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ανοίγουμε ένα θέμα μεγάλο στη συζήτηση, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Μα, το κάνετε συνέχεια.

Άλλωστε, σας έχω κάνει και επίκαιρη ερώτηση. Δεν είναι ανάγκη να ασχολούμαι τώρα. Ελπίζω αυτή, τουλάχιστον να συζητηθεί γρήγορα.

Για τη Σαλαμίνα, κυρία Υπουργέ μην τα λέτε αυτά. Επίσης, νομίζω ότι σας έχει γίνει ήδη επίκαιρη ερώτηση. Ερχόσαστε, ψεύδεστε με τη μεγαλύτερη άνεση, χωρίς να σκέπτεστε ότι και ο άλλος απέναντί σας μπορεί να είναι λίγο διαβασμένος. Είναι στη ζώνη Α΄ η Σαλαμίνα, η Κυνόσουρα ή δεν είναι στη ζώνη Α΄; Τι σημαίνει αυτό; Ότι μπορεί να υπογραφεί η συνέχιση του διαλυτηρίου πλοίων, εκεί, ακριβώς στη ναυπηγοεπισκευαστική; Είναι δυνατόν τώρα να τα λέτε αυτά; Για όνομα του Θεού.

Και ένα τελευταίο, κυρία Υπουργέ για να μη μένουν εντυπώσεις. Θα ήθελα πραγματικά, να συζητάμε αυτά τα θέματα του πολιτισμού, γιατί είναι κρίσιμα ζητήματα και είμαστε σε μία κρίσιμη περίοδο και ευρωπαϊκά, να τα συζητάμε με έναν άλλο τρόπο. Δεν είναι θέματα διαπληκτισμού και αντιπαράθεσης ανάμεσα σε εμάς και σε εσάς. Είναι θέματα ευρύτερα που αφορούν τη χώρα, αφορούν την κοινωνία, αφορούν όλο τον κόσμο, βλέπουμε τι γίνεται.

Και, κύριε Πρόεδρε σας παρακαλώ πάρα πολύ. Είμαστε κατά της βίας, οποιασδήποτε παράνομης πράξης, αλλά νομίζω ότι σε αυτή τη Βουλή, ας μη γίνονται εύκολες ταυτίσεις. Αφήστε το θέμα της Γαλλίας. Αν θέλετε να το συζητήσουμε, αλλά ταυτίσεις τέτοιες να μη γίνονται, είναι επικίνδυνες. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Υπουργός.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Επειδή συζητάμε για την κοινωνία της Θεσσαλονίκης, για να δούμε, λοιπόν, πώς εκφράζεται αυτή η κοινωνία; Γιατί ο Δήμος, η Περιφέρεια, αιρετοί άρχοντες, οι φορείς της Θεσσαλονίκης είτε είναι το Επαγγελματικό Επιμελητήριο είτε είναι το Τεχνικό Επιμελητήριο είτε είναι κοινωνικοί άλλοι φορείς, όλοι έχουν παρασταθεί στο Κεντρικό Αρχαιολογικό Συμβούλιο του Δεκεμβρίου του 2019 και έχουν διατυπώσει σαφέστατη άποψη. Είμαι σίγουρη ότι η κυρία Αναγνωστοπούλου έχει διαβάσει τα πρακτικά ή τελοσπάντων έχει ενημερωθεί.

Έχει δει, λοιπόν, ότι το σύνολο των φορέων της Θεσσαλονίκης ήρθε στο Κεντρικό Αρχαιολογικό Συμβούλιο και πήρε σαφή θέση υπέρ της πρότασης, την οποία κατέθεσε η «Αττικό Μετρό Α.Ε.», το φθινόπωρο του 2019.

Από εκεί και πέρα, επαναλαμβάνω και θα το επαναλαμβάνω. Οι μελέτες, οι δήθεν μελέτες, οι οποίες πήγαν, εγκρίθηκαν από το Κεντρικό Αρχαιολογικό Συμβούλιο του 2017, αλλά ήταν ανυπόγραφες από αυτούς που όφειλαν να τις έχουν υπογράψει. Δηλαδή, τους μελετητές, τους λειτουργούς, τα στελέχη της «Αττικό Μετρό Α.Ε.». Ουδείς, εξ αυτών υπέγραψε οτιδήποτε. Αν πληρώνονταν ανύπαρκτες μελέτες, αυτό αφορά τη διοίκηση των δικών σας ημερών. Εάν πληρώνονταν ανύπαρκτες μελέτες, υπήρχαν μελέτες, οι οποίες αφορούσαν μόνο συγκεκριμένες πράξεις επί των αρχαιοτήτων, όπως η κατάπτωσή τους. Τέτοιου είδους μελέτες. Η κατασκευή, όμως, του Μετρό δεν βασίζεται σε τέτοιες μελέτες, βασίζεται σε σειρά τεχνικών μελετών, ειδικοτήτων μηχανικών. Αυτές ήταν ανυπόγραφες.

Πάμε, λοιπόν, στα θέματα της Ουνέσκο.

Η Ουνέσκο, σας είπα τι είπε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Παραδέχεστε ότι υπήρχαν. Το αν είναι ανυπόγραφη μια μελέτη…Μελέτες υπήρχαν, αυτό μας ενδιαφέρει.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):**Υπήρχε μία μελέτη για την κατάθεση των αρχαιοτήτων. Δεν υπήρχε καμία κατασκευαστική μελέτη για το Μετρό. Λοιπόν, μην προσπαθείτε να δημιουργήσετε και εδώ μέσα εντυπώσεις. Σταματήστε αυτήν την «ιστορία». Σταματήστε να λέτε fake news συνεχώς.

Μελέτες για το τεχνικό έργο δεν υπήρχαν.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Κυρία Υπουργέ, μη με μαλώνετε. Κάναμε μια συζήτηση που το 56% των πολιτών της Θεσσαλονίκης είναι υπέρ της διατήρησης, κατά χώρα, των αρχαιοτήτων και ερχόσαστε εδώ και μου λέτε «δεν υπήρχαν μελέτες», ενώ το Μετρό προχωρά και παραδεχόσαστε τώρα ότι υπήρχαν μελέτες …

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Κάνετε λάθος, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Είσαστε Υπουργός Πολιτισμού και οφείλετε να προστατέψετε, να μην πάθετε….

Εδώ ακούστηκε κάτι και θέλω να το τονίσω. «Είναι ιδεοληψία η υπεράσπιση και προστασία της πολιτιστικής κληρονομιάς». Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Φυσικά και δεν είναι.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Μην στέκεστε σε αυτό το οποίο ξέρετε να κάνετε πάρα πολύ καλά. Απομονώνετε πράγματα. Μιλήσατε για συζήτηση για πολιτισμό και όχι για πολιτιστική κληρονομιά, σας απάντησα ναι, αλλά όχι με ιδεοληψίες.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια της Μειοψηφίας):** Ευχαριστώ. Δεν μένω άλλο στη συζήτηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Υπουργέ.

Κυρία Αναγνωστοπούλου δεν καταγράφεται αυτό που λέτε.

Κυρίες και κύριοι συνάδελφοι, ολοκληρώθηκε η επεξεργασία και εξέταση των Σχεδίων Νόμων του Υπουργείου Πολιτισμού και Αθλητισμού.

Από τις τοποθετήσεις των Εισηγητών και των Ειδικών Αγορητών συνάγεται ότι:

α) Το σχέδιο νόμου «Κύρωση του διακανονισμού πολιτιστικής συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

β) Το σχέδιο νόμου «Κύρωση συμφωνίας συνεργασίας σε θέματα πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

γ) Το σχέδιο νόμου «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Παπαδόπουλος Μιχαήλ, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 20.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**